Lamia eta harri pikatzailea\nAspaldi-aspaldian, hargin bat bizi zen Zuberoako herrixka batean. Bere lana beharrezkoa zen eta onetsia herritarren artean. Hala ere, hargina ez zegoen konforme, zeren eta, berak zioenez, oso lantegi gogor eta neketsua zuen.\nGarai hartan lamia ugari zegoen Euskal Herrian. Haietako batek gizonaren kexak entzun eta aurrera azaldu zitzaion.\n-Zer gertatzen zaizu? Ez al zaude pozik?\n-Ba, harria pikatze hau oso neketsua da eta apenas bizitzeko ere ematen duen. Ez ote naiz inoiz aberastuko!\n-Hori nahi baduzu, -esan zion lamiak- aberatsa izango zara, bada!\nHasieran, harginari ametsetan ari zela iruditu zitzaion baina berehala ohitu zen! Nahiko dirua, etxe ederra, morroiak... izatea benetan atsegina zen! Baina, denboraldi baten ondoren, aspertu egin zen bere egoera berriaz.\n-Eta orain zertaz kexatzen zara?\n-Beno, bada... zera... aberatsa naiz eta hori ondo dago baina naizen baino ahaltsuagoa izatea gustatuko litzaidake... Oxala enperadore banintz!\nHargina kontentu zegoen! Enperadore zen! Nahi zuen guztia zeukan eta denak bere esanetara zeuden.\n-Egia esan -zioen bere buruari- eguzkiak enperadoreari kalte egin badiezaioke ahaltsuagoa delako izango da, oxala eguzkia banintz!\nLamia han inguruan zegoen eta dena entzun zuen. Eguzki bihurtu zuen!\nHargina pozik zegoen eguzki izatearekin, baina, halako batean, hodeitxo bat aurrean jarri zitzaion eta estali egin zuen. Gizon aberats-enperadore-eguzkiak zera pentsatu zuen, hodeitxo batek estal bazezakeen, hau ahaltsuago zela. Hodei izateko gogoa sartu zitzaion.\nHargina zoratzen zegoen bere egoera berrian. Hodei izatea oso atsegina zen, tximistak eta euria jaurtiki zitzakeen lurrera, jende guztia busti zezakeen eta bakoitza bere etxean sarrarazi. Bat-batean haitz bat ikusi zuen, zaparradari lasai eusten zion eta haitza ahaltsuagoa zela pentsatu zuen, hodeiak ezin baitzion ezer egin. Haitz bihurtzea nahi izan zuen.\nBaina haitz egin zenetik laster mailukada batzuk sumatu zituen bera joka. Mila zatitan puskatu zuten eta, orduan, oihu egin zuen:\n-Gauza bat zarenean bestea izan nahi duzu! Hara bada... hasieran bezalaxe zaude! Hemendik aurrera hobe izango dugu bakoitzak berean jarraitzea: ni lamia eta zu hargina.\nEta lamia desagertu egin zen eta harginari ez zitzaion beste inoiz azaldu.


Mundutik Arrasatera, Arrasatetik mundura – 2 orrialdea – Ekin emakumeak\nBy EkinPosted on 2017-02-09 2021-04-21 Posted in Mundutik Arrasatera, Arrasatetik mundura\nIdatzi aniztasunaren eta bizikidetzaren aldeko leloa! Martxoaren 21ean Arrazkeriaren eta Xenofobiaren aurkako Eguna ospatzen da eta Arrasaten ere kalera irtengo gara. Aurreko urtean argazki lehiaketa izan zen eta aurten lelo lehiaketa jarri dugu martxan. Lehiaketaren oinarriak ikusteko sakatu hemen\nBy EkinPosted on 2016-03-08 2021-04-21 Posted in Mundutik Arrasatera, Arrasatetik mundura\nAsko dira aurreiritzi eta estereotipoetan sostengantuz, beste herrialde batzuetatik datozen pertsonen inguruan eraikitzen diren zurrumurruak. Oinarrian ideologia xenofoboa duten uste hauek, diskriminazio eta bazterketa jarrerak sustatzen dituzte, eta aldi berean, honek xenofobia erreproduzitzea dakar. Martxoaren 21ean arrazakeriaren aurkako eguna da eta Arrasateko Udalak, Elkarhezitzen elkarteak eta Ekin Emakumeak elkarteak elkarlanean, jarraian azaltzen den egitaraua osatu dute: […]\nBy EkinPosted on 2015-07-28 2021-04-21 Posted in Auzoko, Mundutik Arrasatera, Arrasatetik mundura\nHilabete honetan ikasturteari itxiera emateko ekintza bereziak izan ditugu Auzokon. Herriko azken errementariaren inguroko erakusketaren bitartez Arrasaterako hain garrantzitsua izan den ogibidearen berri izan genuen. Iraganeko Oinatzak elkartearen eskutik bisita gidatua egin genuen Arrasatetik, txoko desberdinak ezagutuz eta herriarentzat garrantzitsuak izan diren gertera horietara hurbildu. Uztailaren 24an ikasturte amaierako jaia izan genuen. Bertan herrialde desberdinetako […]\nBy EkinPosted on 2014-11-27 2021-04-21 Posted in Auzoko, Euskera\nBy EkinPosted on 2014-10-27 2021-04-21 Posted in Mundutik Arrasatera, Arrasatetik mundura\nBadator aldameneko familiarekin bazkaltzeko hitzordua. Horietako bat izan nahi al duzu? Izena eman! Zer da Bizilagunak? Datorren azaroaren 23an, igandez eta eguerdiko ordu biak aldera, bi familia, bata bertakoa eta bestea etorkina, haietariko baten etxean elkartuko dira elkarrekin bazkaltzeko. Gauza bera gertatuko da Euskadiko etxe askotan. Baita Txekia eta Portugalen ere. Bazkari bakoitzean, familiez gain […]


Ez naiz baina banaiz Charlie Hebdo | Xehe\nHasiera » Iritzia » Ez naiz baina banaiz Charlie Hebdo\nArrazoi osoz ohartarazi gaitu Matt Welchek Reason.com gunean: “‘Je suis Charlie?’ Ez, zu ez zara, bestela hilda egongo zinen“. Naturak ez zidan oparitu kronikagile mitiko horiekin alderatzeko dohainik. Ez horiek beren lana temati jarraitzeko erakutsi zuten ausardia, edo burugabekeria, edo koherentzia… batek daki zein hitzekin ez sartu hanka Charlie Hebdoren ildoa izendatzerakoan. Prentsa deitzen den alor honetan urruneko kolega izan ditudan horien oso bestelako jokabideetan ari gara gainerakoak, asko agintariekiko morroi-neskame, urriagoak diren kritikoetan ere gehienak zuhurrago, esadazu kalkulatzaileago, epelago. Charlie Hebdo izan denaren (akabatu baitute tiroka) hurbilen sentitu naiz astekariko artista edo kideren baten emaitza justifikatzera joan behar izan dudanean aginteren batetik kontuak eskatzeko eskubidearen jabe direnengana.\n#JeSuisCharlie idatzi dugu askok twitterrik izan balitz 1977ko irailaren 20an #SomosElPapus idatziko genuen gisan. Elkartasunezko mezu triste eta inpotentea, egia esan, baina bihotzekoa. Eta apala, edozein ezin baita izan Charlie Hebdo.\nBaina, bai, Charlie Hebdokoak zanpatu dituen tsunamiak beste guztiok ere harrapatu gaitu. Zibilizazioen talka famatua asmatu zuenak ez zuen ideia soila sortu, uholde handi bat antolatu zuen norbaitek benetan jende txiroen eta aberatsen arteko gatazka dena korapilatuz jainkoen arteko gudu bihurtzeko. Zibilizazioen talkak aurrera darama bere agenda inoren kupidarik gabe, asko daude nonbait Lurra izeneko planetak metatu dituen gehiegizko energiak hortik askatuz lehertarazi nahi dituztenak, Gasteizen bezala Dresden. Batera edo bestera denok garenez Charlie, ikasi beharko dugu gerra handi honetako uhin erraldoien artean bizirauten.


«Antzerkian aurreneko aldiz jentilen bi tribu euren artean haserretu dira» - Goierriko Hitza : Goierriko Hitza\nJon Aizpuru (gidoilaria)\n«Antzerkian aurreneko aldiz jentilen bi tribu euren artean haserretu dira»\nAntzezlan berria prestatu duzue aurtengo ere?\nGauzak berritu egin behar dira. Iturri emankorrak baditugu herrian, zorionez. Ataunen kokatutako historiak izaten saiatzen gara. Joxemiel Barandiaranen lanak erabiltzen ditugu, batez ere, oinarrian. Inoiz edo behin Joxe Arratibelen Kontu zaharrak liburukoak ere sartu izan ditugu. Joan Arin Dorrontsoro apaiza dago bestetik, pertsona batek egin dezakeen bilketa lan handiena eginda dauka Atauni buruz. Lau liburu publikatu dituzte, eta horietan ere gauza berriak topatu ditut. Aurtengo gaia hortik harrapatu dut.\nNondik nora joango da trama?\nAskotan aipatzen ditugu mendiko jentilen eta erreka ondoetako gizaki kristautuen tirabirak. Arin Dorrontsorok aipatzen du, dokumentatuta balego bezala gainera, bi jentil tribu zirela inguru hauetan: bat, Aralarren, Arraztaran inguruan; bestea, Lizarrusti gainean. Denborarekin, Aralarkoa izan zela Ataun bezala ezagutzen dugun erreka ondora jaitsi zen tribua, eta Lizarrustikoa Urbasara erretiratu zela. Aurten, aurrenekoz, jentilak euren artean ere haserretuko dira.\nOhiko bi munduen arteko talkaren erdian, beste bat?\nBi mundu aurrez aurre izango dira, kristautasun aurretik zegoen jentilena, beren sinesmenekin, eta kristauena. Jentilen bi tribuak euren artean tirabiran jartzea da aurtengo ildoa. Batetik, basoan zerbait gertatu delako, apaiza berehala hasiko da jentilen aurka; batez ere Tortoren susmoa egingo du. Baina jentilen artean ere denak ez daude soka berean, eta euren arteko borroka hor sortuko da. Nola bukatuko den ez dugu esango.\nJentil talde bat erbesteratzeko kontua nola jaso zuen Arinek?\nKontatzen du San Gregorion izan zela emakumezko jentil indartsu bat, Mandamatxarda izena jartzen dio. Herritarrak harekin beti beldurtuta egoten zirela eta, uxatzeko zerbait egin beharra pentsatu zuten. Kontatzen du nola menderatu eta bidali zuten Urbasa aldera, eta alde egiterakoan zera esan zuela: jentil zaharrak, bere lagunak, adinean gora zihoazelako eta umeak artean hazi gabe zeudelako bidali zutela, indarrik ez eta; bestela ez zituzketela hala botako. Lizarrusti gaineko tribu horrekin asoziatu dut istorioa. Emakume hori Mariaretza izendatu dut.


Soldatutako Gabion Fabrikatzaileak - Txina Soldatutako Gabion Fabrika eta Hornitzaileak\nSoldatutako gabio saskia trakzio erresistentzia handiko altzairu hotzeko alanbrez fabrikatuta dago. Elektrizki soldatutakoa da, gero beroan galbanizatutako edo PVC estalitakoa, bizitza luzeagoa bermatuz. Soldatutako galbanizatutako gabioiak eta PVC soldatutako gabioak daude.\nHandizkako Galbanizatutako Harea Pareta Militarra Soldatutako Hesco Barrera Gabioiko Hesia / Hesco Barrera / Hesco Bastioiaren Defentsarako Barrerak\nHesko hesiak batez ere uholdeen kontrolerako eta gotorleku militarretarako erabiltzen den gaboi modernoa da. Alanbre sareko edukiontzi tolestagarri batez eta pisu handiko oihalezko estalduraz egina dago, eta leherketen edo arma txikien aurkako malekoi erdi-iraunkor edo leherketarako horma gisa erabiltzen da. Erabilera nabarmena izan du Iraken eta Afganistanen.


Elkarlan, kooperatibak sortu eta sustatu\nWeb diseinu mugikorra\nElkarlan web gunea 2003. urtean online jarri zen eta gaur egun, diseinu berri bat, mugikorretara egokitzea eta sare sozialen integratzea beharrezkoa zen.\nElkarlanek, mugikorretara egokitutako diseinua eta edukinak eguneratzeko kudeatzaile berri bat du. Gaur egun, albisteak argitaratzeko facebook erabiltzen dute eta horregaitikan facebook web gunean integratu degu.\n15 urteetan, 1500 kooperatiba sortzen lagundu dute, hauek direkotorio berri batean kontsultatu daitezke. Elkarlanek, kooperatiba sortzeko, errekurtsoak, manualak, laguntzak eta legegintza argitaratzen ditu.\nElkarlan, kooperatibak sortu eta sustatu Web gunera joan Zerrendara itzuli


Marilyn Manson: antikristoa Bilbon — Gaztezulo\nMarilyn Manson: antikristoa Bilbon\nMarilyn Manson: antikristoa Bilbon https://www.gaztezulo.eus/albisteak/marilyn-manson-antikristoa-bilbon https://www.gaztezulo.eus/albisteak/marilyn-manson-antikristoa-bilbon/@@download/image/4p8-1.jpg\nAbestietan gehien errepikatzen duten hitza "gorrotoa" da. Zuzenekoakbeti iskanbilekin bukatzen dituzte, zauritu eta guzti, batzuetan.Abeslariari, kontzertuetan, militar nazi jantzi bat eramatea gustatzenzaio, eta euren disko batek "Antichrist superstar" izena du. Bainagauza guztien gainetik, Marilyn Manson probokatzaile finak dira, ahaliketa soinu gehien egiten saiatzen diren zirikatzaileak.\nAste gutxi barru Bilbon arituko dena ez da Antikristoa, askok hori uste duen arren, rock talde bat baizik, oso indartsua, irudi bortitzari eutsita eta abar, baina hori besterik ez. Probokatzea da ondoen egiten dutena. Ez dabiltza, beraz, Andy Kaufman, Lenny Bruce eta EEBBek eman izan dituzten beste hainbat entertainer ospetsutatik hain urrun, edo, rock eremutik irten gabe, Ozzy Osbournek eta Alice Cooperek egiten zituzten show ero haietatik. Marilyn Mansonen kasuan, irudiak garrantzi handia du, baina hor ez dago kritikarik, egiten dutena saltzen dakite eta. Beste askori eskatu ezin zaiona.\n"Zuek egin gaituzuena gara. Zuen telebista ikusiaz hazi gara, Amerika kristauaren eredu. Hau da gure mundua, hemen hazi gara, zuek gorrotatzeko"\nHitz goxo hauek talde berri baten lehenengo diskoaren azalean irakur zitezkeen 1994. urtean. Taldeak Marilyn Manson zuen izena, askoren sensibilitatea kolpatzeko moduko izena. Batetik, Marilyn Monroe, mitoa, EEBBen irudia, coca-colarekin batera. Bestetik, Charles Manson, egun kartzelan, Roman Polanski zinegilearen emaztea errito sataniko batean hil zuen sekta buru izandakoa. Gainontzeko musikarien ezizenek ere egitura bera zuten; hiltzaile baten izena eta abeslari ezagun batena lotuaz: Madonna Wayne Gacy, adibidez.\nEta edukia? Beldurgarria, White Zombie taldearen estilotik gertu samar, marrazki bizidun gaizto bati legokiokeen soinu banda. Izenburuei dagokienez, "Cake & sodomy" (gozokia eta sodomia) bezalako harribitxiak. "Portrait of an american family" interesgarria zen, baina zenbait unetan apur bat desatsegina zen, tarantulei buruzko dokumental bat ikustea bezala.\nOrdutik gaurdaino beste lau disko kaleratu eta hasierako proposamena erradikalizatu eta indartu dute. Topea "Antichrist superstar" (1997) diskoarekin ukitu zuten. Lan horren bortizkeriara ez da inor iritsi, ezta Nine Inch Nails taldea ere. Marilyn Mansonen bigarren diskoak zuen giro ezkorrak Pantera eta Slayer bezalako bandak gabon kantuen kategoriara bidaltzen zituen. Hori baino lehen, Eurythmics-en "Sweet dreams" ametsgaizto bihurtu zuten, The Cure taldearen "Lullaby" abestiaren sukar giroa islatuz, "Smells like children" izenburu beldurgarriko bilduman. Duela pare bat urte bideoak iritsi ziren. Plazaratu diren bideoetan, Mr Mansonek bere baterijolea mikroaren hankarekin lurrera bota arte jotzen ikusi duen edonork David Koreshen tamainako eroaren aurrean gaudela pentsa dezake (ez dezagun ahaztu Koresh ere musika gizona zela). Baina Marilyn Manson taldeak duen benetako arrisku bakarra serioegi hartzea da.\nGuns, God & Government\nMarilyn Mansonen birak "Guns, God & Government" du izenburu (Armak, Jainkoa eta Gobernua). Esaldiak ez dizu agian gauza handirik esango. Charlton Heston-ek, ordea, primeran ulertuko luke, bera buru duen National Riffle Association erakundearen leloa da eta. Gainera, Estatu Batuetako hauteskunde atarian hasi zuten bira. Dakizuenez, hautagaietako bat Albert Gore zen. Gore ezagun egin baino askoz lehenago, estatubatuar gehienek bere emaztea ezagutzen zuten, Tipper Gore, bera izan baita azken bi hamarkadatan zentsuraren besoa mota guztietako arte adierazpideetan indartu duena. PMRC erakundea, estatubatuar guztien moraltasunaren eta ohitura onen zaindari, Tipper Gorek eraiki zuen, eta egia esan, kalte baino mesede egin dio talde askori. Esate baterako, inork ezagutzen ez zuen rap talde batek diskoa ateratzen zuen. PMRC-k behartuta, diskoak bertan erabilitako hizkera "zakarraren" berri ematen zien gurasoei, pegatina batez (Parental Advisory delakoa), eta horrexegatik, hain zuzen, askoz gehiago saltzen zuen, nahiz eta kasu askotan diskoak interes gutxi izan, "f"-z hasten den hitz famatuaz aparte.\nEstatu Batuetako presidentea hautatzeko prozesua hastear, Al Gore alde batean eta Bush bestean (Ralph Naderri inortxok ere ez zion aukerarik ematen), eta orduantxe kaleratu zuen Marilyn Manson taldeak disko berria. Azalean, taldeko abeslaria gurutzatuta, Jesukristo balitz bezala, eta aurkezpen birarentzat aipatutako izenburua: "Guns, God & Governmet"... Hori da probokatzea!\nHilaren 27an Marilyn Manson Bilboko La Casilla aretoan arituko da zuzenean. Eta Bilbori buruz ari garela, Mr. Mansoni Euskal Herriari buruz zer ote zekien galdetu dio kazetari batek eta ezin asmatu zer erantzun duen: gauza bakarra ezagutzen duela, Alex de la Iglesiaren "Piztiaren eguna" filma. Bide batez, disko berria, "Holy wood", ona da. Oso ona. Benetan.


TELEKOMUNIKAZIO-INSTALAZIOETAKO TEKNIKARIA - Elektrizitatea eta elektronika - ELEko Heziketa-zikloak\n1632/2009 Errege Dekretua [30/04/2013]\n245/2010 Dekretua [30/04/2013]\nEtxebizitzetako eta Eraikinetako Telekomunikazio-Azpiegitura Komunak [30/04/2013]\nInstalazio Domotikoak [30/04/2013]\n• Instalazioak eta tresneria muntatzeko edo mantentzeko lanei ekiteko baliabideak eta bitartekoak biltzea.\n• Instalazioa dokumentazio teknikoaren arabera zuinkatzea, bere eskumeneko arazoak konponduz eta beste kontingentzia batzuen berri emanez, muntatze-lanen bideragarritasuna ziurtatzeko.\n• Informatika-tresneria eta periferikoak muntatzea edo handitzea, eta horien funtzionamendua ziurtatzea eta egiaztatzea, betiere kalitateko eta segurtasuneko baldintzetan.\n• Oinarrizko softwarea, sistema eragileak eta aplikazioak instalatzea eta konfiguratzea, eta horien funtzionamendua ziurtatzea eta egiaztatzea, betiere kalitateko eta segurtasuneko baldintzetan.\n• Azpiegituren eta instalazioen osagaiak (kanalizazioak, kableatua, armairuak, euskarriak, besteak beste) muntatzeko teknikak erabilita muntatzea, betiere kalitateko eta segurtasuneko baldintzetan eta ingurumena errespetatuta.\n• Tresneria (kamerak, seinale-prozesadoreak, telefonoguneak, besteak beste) programazio-tresnak erabilita eta funtzionamendua ziurtatuta instalatzea, betiere kalitateko eta segurtasuneko baldintzetan.\n• Instalazioak eta tresneria mantentzea eta konpontzea, horien elementuak egiaztatzeko, doitzeko edo ordezteko eragiketak eginez eta tresneria birprogramatuz eta funtzionamendua lehengoratuz, betiere kalitateko eta segurtasuneko baldintzetan eta ingurumena errespetatuta.\n• Instalazioaren edo tresneriaren funtzionamendua egiaztatzea, proba funtzionalak eta egiaztatzekoak eginez, hura zerbitzuan jartzeko.\nProfesional honek mikroenpresetan eta enpresa txikietan eta ertainetan egingo du lan, batez ere pribatuetan, telekomunikazio-azpiegiturak, telebista-zirkuitu itxiko instalazioak eta segurtasun elektronikokoak, telefonoguneak eta ahots- eta datu-sareen azpiegiturak, megafonia- eta sonorizazio-instalazioak, irrati-komunikazioen instalazioak, sistema domotikoak eta informatika-tresneria muntatzeko eta mantentzeko arloetan, bere kontura zein besteren kontura.\nLanposturik adierazgarrienak dira:\n• Segurtasun-sistemen instalatzailea.\n• Sare lokaletako eta telematikako teknikaria.\n• Sare lokalen instalazioko eta mantentze-lanetako teknikaria.\n• Tresneria telefoniko eta telematikoen instalatzailea eta muntatzailea.\n• Soinu-instalazioetako teknikaria.\n• Informatika-tresneriaren teknikari instalatzaile eta mantentzailea.\n• Irrati-sistemen muntatze- eta mantentze-lanetako teknikaria.\n• Elektronika aplikatua. (231 o.)\n• Mikroinformatika-tresneria. (165 o.)\n• Datu-sareen eta telefonia-sistemen azpiegiturak. (165 o.)\n• Oinarrizko instalazio elektrikoak. (264 o.)\n• Megafonia- eta sonorizazio-instalazioak. (105 o.)\n• Telebista-zirkuitu itxia eta segurtasun elektronikoa. (126 o.)\n• Irrati-komunikazioen instalazioak. (132 o.)


Lekua: Azpieitiako San Inazioren Jaiotetxea\nSan Inazioren Jaiotetxea.\nLoiolako Santutegia <br> Santuario de Loiola (20730) Azpeitia\nPremiazko osasun egoeran aurkitzen garenez eta Santutegiko ospakizunetan jende ugari elkartuz eman daitezkeen kutsaketen arriskua dela eta, gaur, martxoak 14, 12:00etatik aurrera bertan behera gelditzen dira Meza eta ospakizun guztiak hurrengo abisu berria eman arte.\nEtxe Santua itxita egongo da, baita ere biblioteka. Aldiz, Basilika irekita izango da otoitz pertsonalerako.\nUrtean zehar Loiolara hurbiltzen diren milaka bisitarientzat derrigorrezkoa da San Inazioren Etxea ikustea. Eraikin garrantzitsu hau erabat inguraturik dute Santutegiko kanpoko fatxadako hormek eta horregatik ez da kanpotik ikusten. Basilikaren alboko ate batetik sartuta, bisitariek patio txiki bat ikusiko dute, eta bertan Iñigo Loiolakoaren eskultura. Iñigo zaurituta dago ohatilan, eta ondoan San Inazioren Etxera sartzeko atea dago.\nSantua hor jaio zelako garrantzitsua izateaz gain, Loiolako dorretxeak historia luze eta garrantzitsua du, Loiolatarren aspaldi--aspaldiko oinetxe gisa. Ia osorik gorde da eta fatxadan mudejar estiloaren eragina nabaritzen zaio, XV. mendean izandako azken berrikuntzaren ondorioz.\nIraila - Maiatza: 08:00 - 14:00 / 15:30 - 19:00\nEkaina - Iraila: 08:00 - 14:00 / 15:30 - 19:30\nIraila - Maiatza: 10:00 - 13:00 / 15:30 - 19:00\nEkaina - Iraila: 10:00 - 13:30 / 15:30 - 19:30\n[azkeneko sarrera, ateak itxi baino 45 minutu lehenago izango da]


«Udaletxea herritarren zerbitzura jarri behar da hauei erantzuteko». Luis Mari Ormaetxea. EuskoAlkartasunako alkategaia Usurbil | EA - Eusko Alkartasuna\nHasiera » Ekonomia » «Udaletxea herritarren zerbitzura jarri behar da hauei erantzuteko». Luis Mari Ormaetxea. EuskoAlkartasunako alkategaia Usurbil\n«Udaletxea herritarren zerbitzura jarri behar da hauei erantzuteko». Luis Mari Ormaetxea. EuskoAlkartasunako alkategaia Usurbil\nArgitaratua honek egina: Prentsa Bulegoa data Mai 22, 2003 honetan: Ekonomia\n«Usurbildarrek dituzten nahi eta helburuak gauzatu behar dira»\nUsurbildarra, azken zortzi urte hauetan Udaleko zinegotzia izan da eta maiatzaren 25eko udal hauteskundeetarako Eusko Alkartasunako alkategaia da Luis Mari Ormaetxea.\n- Egin ezazu azken lau urtetako Udal gestioaren balantze txiki bat.\n- Azken egun hauetan nabari da nolakoa izan den udalaren gestioa azken urte hauetan. Legislatura bukatzeko egunak falta direnean erabaki oso garrantzitsuak hartzen gabiltza. Alde batetik herriko antolaketa adieraziko duten norma subsidiarioak legealdia bukatzen den egunean edo bezperan onartuko dira. Horrelako korrika eta presaka ibiltzeak adierazten du legealdian zehar ez dela funtzionatu behar adina, ezinean ibili dira. Beste aldetik, Udalaren antolakuntza aldetik, azken egunetan sei lanpostu berri onartzeak ere gauza bera adierazten du. Badirudi ez dutela sinisten hurrengoak gai direla gauzak egiteko. Dena oso ondo lotuta uzteko asmoarekin dabiltza.\n- Zergatik aurkezten zara alkatetzara?\n- Azken 8 urtetan udaletxean egon naiz, oposizioan. Oposizioan egonda iruditzen zitzaidan herriaren alde aportazioak egin nitzakeela eta oraindik indarrak gelditzen zaizkit, eta ilusioa eta ideiak ere bai. Oso talde ona osatu dugu, gogoarekin dagoena, eta talde hori lideratzeko eta dauzkagun asmoak gauzatzeko gai naizela irudi-tzen zait.\n- Zeintzuk dira Eusko Alkartasunak aurkezten dituen programaren euskarri nagusiak?\n- Garapen soziala da da beste alderdietatik pixkat bereizten gaituena. Ongizatean garrantzi handiena adineko pertsonei ematen diegu, 3. adineko pertsonei erantzun bat eman nahi diegu. Ikusten dugu oso urte gutxitan jende multzo hori nagusi izango dela. Gaur egun dauzkagun zerbitzuek ez diote horri erantzungo eta aurreratu egin behar dugu.\n- Eta zer egingo duzue?\n- Gure asmo nagusia da Artzabal baserria zena zerbitzu horretara jarri. Jende askori erantzun beharko zaio arlo honetan eta leku hori oso egokia dela iruditzen zaigu. Honek behar adinako zerbitzua emango luke adineko pertsonentzat. Gaur egun daukagun zahar etxearen antzekoa izango litzateke lehendabizi eta epe luzean zaharren erresidentzia izango litzateke.\n- Eta hirigintza arloari buruz zer proposatzen duzue?\n- Etxebizitza beharrei erantzuten jarraitu behar da. Hainbat azterketa egin dira zenbaterainoko etxebizitzak behar diren jakiteko eta hori oinarritzat hartu behar da. Gazteek duten etxebizitza beharrei erantzun behar zaio babes ofizialeko etxebizitzen bidez. Bestalde, adin ertainera iritsi, eta etxebizitza libre edo beste mota bateko etxebizitzak jasotzera prest egongo lirateken horiei ere erantzun behar zaie, Usurbilen aukerarik ezean beste herrietara baitoaz. Konkretuki Santuenean etxebizitzak egin behar dira, Eguzkitzaldeako auzunea urbanizatu beharra dago…\n- Herriaren garapen ekonomikoa ere hor sartuta dago.\n- Azken urte honetan turismoari buruz egindako plan estrajikoa baztertuta izan dute eta hori martxan jarri beharra dago. Horrez gain, Barkaiztegiko industria gunea ere martxan jarri behar dugu. Plangintza bat egina dago, pixkat garatu eta industria gune berri bat sortzeko pausoak ematen hasi behar dugu.\n- Nola ikusten duzu Usurbilen etorkizuna?\n- Ze ingurutan gauden kontuan hartu behar da. Baiona eta Donostiak osatzen duten konurbanizazioaren mutur bat gara eta horrek eragin bat izango du. Hor era basati batean integratu gaitezke, Donostiaren zabalpenerako beharrei erantzuteko, edo-ta parte hartu daiteke, baina hazkunde natural eta logiko batekin. Handitzen joango gara, baina era arrazional batean handitu behar dugu: biztanle kopuruari erantzunez eta industria hazkundeari erantzunez. Oria ibaiaren behea aldea denez, ingurugiro eta ekologia aldetik duen garrantzia kontuan hartu behar da eta ezin gara azken aldian planteatzen ari diren kirol espekulatibo makroaktuaziotan erori. Proposamen erakargarriak etorri daitezke baina tinko mantendu behar dugu herriaren izaera eta historia.\n- Zein da Usurbilen gehien kezkatzen zaituen arazoa?\n- Usurbildarren ongi nahia, usurbildarrek dituzten nahi eta helburuak lortzea. Udaletxea herritarren zerbitzura jarri behar da hauen beharrei erantzuteko. Guk 3. adinekoek behar badutela ikusten dugu eta horri erantzun nahi diogu. Bestalde, ezin dugu ahaztu Usurbil Euskal Herrian dagoela eta bertan politikoki bizi dugun egoera halakoa da eta gatazka horrek dituen ondorioak ere jasotzen ditu Usurbilek. Elkarbizitza egoera hori bermatzen laguntzen saiatu behar du Udalak.\n- Zer emaitza espero duzue udal hauteskundetan?\n- Hipotesiak egiten ibiltzea zaila da. Jendea boto nuloa ematera joaten bada abertzaleak ez diren alderdien emaitzak hobetuko dira eta aukera horietako laupabost zinegotzi izango dira udaletxean. Hori zerbait ezohikoa izango da usubilgo udalean demokrazia dugunez geroztik. Guztion erreflexiorako puntua da hau.


2020-12-21 - Busturialdeko Hitza : Busturialdeko Hitza\nGernikako Arbolaren kimu bat landatu dute Muruetan\nGaurko egunez, orain dela 34 urte, Muruetaren desanexioa lortzeko herri galdeketa egin zen. Horregatik aukeratu dute gaurko eguna landaketa egiteko.\nForuko San Kristobal baselizan kristo aurreko hilarri bat aurkitu dute\nKristo aurreko garaiko hareharrizko hilarria da, 80x35x18 zentimetro dituena. Bere aurrealdean eguzkia irudikatzen duen astro-disko bat ikus daiteke. Udal agintariek diotenez, aurkikuntza horrek "berretsi" eta aberastu egiten du Foruko ondare historikoa.\nBeaskoetxea eta Manzi dira Gernikako irabazleak\nPubliko barik, baina ohorezko gonbidatuekin jokatu dute Gernika Zesta Torneoaren finala. Txikito de Bolibar, Etxeba eta Remen 80ko hamarkadaren hiru pilotari handi egon dira Jai Alai frontoian.\nBusturialdeko plazak hartu dituzte 'Bateragune auzia'-ren aurkako protestek\nEuskal preso eta iheslarien "izaera politikoa" aldarrikatuko dute etzi, Gernikan\n'Askatasun haizea' herri ekimenak deituta, elkarretaratzea egingo dute etzi, 20:00etan, Merkurion.


Game Stella for Makillaje Online. Play for free\nGame Stella for Makillaje\nPlay jokoa Stella for Makillaje Online:\nGame Description Stella for Makillaje\nWinx neska guztiek erabaki dute eta erantzuteko kafetegi batean eseri. Denbora batera iritsi eta joan da, eta eder Stella ez du betetzen. She benetan behar zure laguntza. Erregistratu joko dibertigarri Stella Aurpegi cambio eta soilik saguaren botoia egin Stella maskarak, zuritu, egokitu bekain forma erabiliz. Ondoren egin makillaje eta ile. Hartu bere modako jantzi, dotorea osagarriak. . Play jokoa Stella for Makillaje konektatuta.\nTekniko jokoa Stella for Makillaje ezaugarri\nGame Stella for Makillaje gehitu: 10.01.2013\nJokoa jokatzen: 76573 aldiz\nGame Rating: 4.33 errondan 5 (2405 kalkuluen arabera,)\nBezalako jokoa Stella for Makillaje Jokoak\nDeskarga jokoa Stella for Makillaje\nEmbed Joko Stella for Makillaje zure web orrian:\nJokoaren txertatu Stella for Makillaje zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Stella for Makillaje , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Stella for Makillaje -rekin, baita ere, jokoa jokatu zen:


2Olinpiar Jokoetako emaitzak\n01 ! Urrezko domina Munduko Tapelketan, 3x3 modalitatean 2015\n02 ! Zilarrezko domina U18 Europako Txapelketan, 2015\n01 ! Urrezko domina U18 Europako Txapelketan, 2016\n02 ! Zilarrezko domina 2017ko Europako TxapelketaTxekiar Errepublikan.\n02 ! Zilarrezko domina 2019ko Europako Txapelketa Belgradon (Serbia)\n02 ! Zilarrezko domina 2021eko Europako Txapelketa Frantzia eta Espainian\n03 ! Bontzezko domina 2020ko Udako Olinpiar Jokoetan Tokion


Artomaña Txakolina, S.L.-k, Arabako Txakolina Jatorri Deiturako mahats ekoizle nagusiak, 2005ean ekin zion upategiaren eraikuntzari, txakolinaren berezko lanketari metodo berritzaileen bitartez heltzeko asmoz, ordura arte artatu gabeko merkatu eremuak aseko zituen maila handiko ardo aukera zabala lortze aldera.\nInstalazio hauek abiarazita, geure arbasoek hasitako hiru belaunaldiko proiektu familiarra borobildu dugu, beti Lehen Sektoreari lotuta egon dena, bereziki ardogintzari.\n2009-2010 denboraldian upategiak bere lehen produktu partida merkaturatu zuen, “Hondarrabi Zuri” bertako barietatearen kalitate oneneko mahats hautaketaz egina. Barietate nagusia hori bada ere, "Gros Manseng", "Petit Manseng" eta "Petit Courbu" barietateek emandako ukitu organoleptikoak ere baditu, eta emaitza txakolin zuria da, barietateko izaera argia eta 12º inguruko graduazio alkoholikoa dituena, freskoa, distiratsua eta fruta-gustukoa. Lanketa prozesuan krioberatzea sartzeak nabarmen biziagotzen ditu kortxoa kentzean biziki agertzen diren lurrinak.\nTxakolina “Eukeni” izenaz merkaturatzen da, egungo Arabako Txakolina Jatorri Deituraren aitzindariak Aiarako eskualdean txakolinaren tradizioa berreskura zedin egindako lanaren oroitzapenez. Haren seme-alaba eta ilobak, omenaldi txiki honen bitartez, haren ondareak bizirik iraun dezan eta etorriko diren belaunaldiei transmititzeko aukera egon dadin saiatzen dira.\nBisitetarako harremana: Mª Carmen Ugarte Alava\nTelefonoa: 645 713 355


“Burujabetza da justizia sozialerako eta demokraziarako bide bakarra” | Euskal Herria | KAZETA\n“Burujabetza da justizia sozialerako eta demokraziarako bide bakarra”\nG7-aren kontra-gailurraren testuinguruan, joan den agorrilaren 23an Irungo Ficobako anfiteatroa jendez bete zen. Bertaratu zirenek Arnaldo Otegi EH Bilduko koordinatzaile nagusia, Jean-Guy Talamoni Korsikako Parlamentuko presidentea eta Suitzan erbesteratua den Kataluniako ERC-ko Marta Rovira entzun ahal izan zituzten. “Estaturik gabeko nazioen elkar trukaketa” izan zen Maite Ubiria kazetariak animaturiko mahai-inguruaren eztabaida gaia.\nBéatrice MOLLE-HARAN|2019/08/31|0 iruzkin Eguneratua:\nMarta Rovira, Arnaldo Otegi eta Jean-Guy Talamoni, Maite Ubiriak Irungo Ficoban animaturiko eztabaidan. © Jagoba MANTEROLA\nEztabaidaren moldea berezia izan zen, fisikoki soilik Arnaldo Otegi eta Maite Ubiria izan baitziren Ficobako anfiteatroan, Marta Rovira eta Jean-Guy Talamoni bideokonferentziaz aritu ziren bitartean. Nazioaren nozioak justizia sozialarekin uztartzeko aukerak eta burujabetzak mundu hobeago eta justuago bat eraikitzeko egin ekar dezakeena izan ziren eztabaidaren hariak.\nJean-Guy Talamoniren iritziz, nazio auzia eta soziala estuki lotuak dira: “Corsica Libera austeritate politiken kontra izan zen hastapenetik. Korsikako Parlamentuan korrontearen kontra gaude, baina hutsuneetan justizia soziala erdigunean jarriz gure erabakiekin sistema kapitalista higatzen entseatzen gara. Gure parlamentuan bi korronte daude, hots, autonomistak eta independentistak. Halere, langabeziaren kontra epe luzera begirako neurriak hartu ditugu, garraioan erretretan direnentzat elkartasun funtsa sortu dugu, eta baita txaleko horiekin konferentzia sozial bat egin ere erregaien eta banaketa handien prezioen inguruan neurriak hartuz, horien artean 250 produkturen prezioen apaltzea negoziatzeari dagokiona. Gainera, migrazio krisiaren aitzinean Europak errefusaturiko harrera proposamenak egin genituen”. Korsikako Parlamentuko presidenteak oroitarazi zuenez, gehiengo osoz hautaturiko instituzio hau (botoen %56) ez zen “autonomia instituzio bat”.\nRovira: “Espainiar estatua erreforma ezina da”\nERC alderdiko Marta Rovira kataluniarrarentzat independentzia da justizia soziala praktikan ezartzeko aukerarik ziurrena. Beretzat Espainiar estatua ez da tresna baliagarria herritarrentzat: “egindako inbestimendu batzuk ez dira bestelako banaketa baterako batere errealistak. Pobreziarako arriskuan gaude. Jende ainitz 900 euro baino gutxiagorekin bizi da hilabetean. Espainiar estatua erreforma ezina, oligarkikoa eta gutxiengo ttipi baten onurari begira dagoela ondorioztatu dugu. Identitate arazoetatik landa, jende ainitzek uste du independentziaren defentsak justizia sozialean aitzinatzeko aukera emanen digula. Beharrezkoa da estaturik gabeko herrien arteko sare bat eratzea”.\nOtegi: “burujabetzaz mintzatzea geroaz mintzatzea da”\nArnaldo Otegi EH Bilduko koordinatzaile nagusiak oroitarazi zuenez, partaide den koalizioa Hego Euskal Herriko bigarren indar politikoa da botoen %22arekin (350.000 bozka inguru azken udal hauteskundeetan). “Gure etxea nahi dugun lekuan eraikitzeko eskubidea dugu. Burujabetzaz mintzatzea geroaz mintzatzea da. Gero eta ezberdintasun gehiago diren mundu batean ageriko auzia gogora ekarri nahi dugu”, erran zuen euskal politikariak, memento berean oroitaraziz botere ekonomikoak ez zirela hauteskundeetara presentatu, nahiz eta pertsonen bizitzetan eragin material erabakigarria ukan. PSE alderdiarekin aliaturiko PNV alderdiarekiko indar harremanei dagokienez, Otegik sektore kontserbadoreenek haien ordez bozkatzen dutela erran zuen. “Aldaketa ezaren berme gisa aurkezten dira. PNVk PSE gabe ez luke gobernatuko. Aliantza politika honek permititzen dio boterea izatea. Guk ez dugu guzia ongi egiten, baina herri honek gure, hots ezker abertzalearen antz handiagoa du: feminista, ekologista, ezkerrekoa”.\nPublikoaren galderen txandan, parte hartzaile batek mobilizazio ezagatik “galdurik” zela erran zuen. Otegik hala erantzun zuen: “aitzineko zikloa aski gogorra izan da eta denetarako prest zen estatu baten eta jendartea “narkotizatzen” zuen PNV kontra egin genuen. Martxoaren 8an kamiseta morea jartzeko gai da, Hondarribiko alardean emazteen parte hartzearen ukazioa babesten duen bitartean! Bestalde, koalizio independentistaren buruak egun Espainiar estatuan den eskuin mutur eta autoritarioaren uhina gelditzea lehentasun bat dela erran zuen: “ezkerreko indar guzien artean elkartu behar gara, gutxieneko puntu komunak aurkituz, aliantza zabalak lortuz eta gure artean gutxiago eztabaidatuz”.\nLaburtuz, Otegik euskal jendartean nagusi diren baloreen gaineko bide-orria dutela azpimarratu zuen. “Gure herriaren askapenerako proiektu nazional eta sozial bat dugula eta, jendea erakarri eta konbentzitu behar dugu”.\n(KAZETA.EUSek euskarara itzulia)


Urteak dira Euskadiko herritarrek gizarte askotariko eta abegikorra osatzen dutela, non pertsona guztiok dugun tokia eta zer emana • Elkarrekin Podemos\nUrteak dira Euskadiko herritarrek gizarte askotariko eta abegikorra osatzen dutela, non pertsona guztiok dugun tokia eta zer emana\nOroimenak gogorarazten digu 90eko hamarkadan pertsona ugarik ireki zizkietela euren etxeetako ateak Balkanetako gerratik ihesi zetozen errefuxiatuei, haien bizitzak salbatzeko asmoz. Gaur egun, II. Mundu Gerraz gero lotsazko Europaren ateetara errefuxiatu gehien datozen krisialdi garaian, ikus dezakegu nola ugariak diren kalera ONGI ETORRI ERREFUXIATUAK oihukatzera ateratzen diren pertsonak. Egunero-egunero bizikidetza eraikitzeko hamaika ekimen egiten dira, nola hemen, hala mugetan (agian, hain ikusgarriak ez direnak).\nEra berean, ikus dezakegu nola beste eragile politiko batzuk euskal gizartearen gehiengoaren jarrerarekin bat ez datorren mezu bat zabaltzen ari diren euren diskurtso, ekimen eta kanpainetan. Intolerantziaren eta beldurraren mezua da. Eta adi egon behar dugu, lanbroa bezalaxe pixkana-pixkana bustitzen eta guztion arteko bizikidetza arriskuan jartzen ari baita. Elkarrekin Podemosen geldiarazi egin nahi dugu lanbro hori. Pertsona guztiei zuzendutako politika inklusiboen bidez aterki sendo bat eman nahi diegu herritarrei, elkartasunik ezaren aurka borrokatu ahal izateko.\nAniztasuna aberastasun gisa kudeatzea funtsezko erronka da gu guztiontzat, eta ildo horretatik, Elkarrekin Podemosetik hainbat ekimen aurkeztuko ditugu, euskal herritar guztiek, hemen bizi diren herritar guztiek, oinarrizko eskubideak izan ditzaten. Pertsona horiek ere inklusibo deitzen diogun gizarte honen parte baitira, eta horrenbestez, ezinezkoa zaigu eurek gabe ezer eraikitzea.\nInor atzean uzten ez duen Euskadi bat\nAmeskeriatik errealitatera: jendeak egiten du bidea\nElkarrekin Podemos eta ardatz feminista\nEuskadirentzako kultur eredu berri baterantz\nTxirotasunak eta bazterketak ere generoa dute\nPolitika industria berria etorkizuna irabazteko\nOsasuna gizakion eskubidea da. Baita laguntza duina jasotzea ere


Hibridazioa da ekonomia arloan gero eta gehiago erabiltzen ari diren berrikuntzarako metodologia bat. Elkarrekin inolako zerikusirik ez daukaten bi edo hiru enpresa edo sektore elkartzen dira, produktu berritzaile bat asmatzeko, bi edo hiru aldeen probetxurako. Metodologia hori esperimentatu nahi izan da euskarazko komunikabideetan. Berria egunkaria aukeratu da esperimentazioa egiteko. Berria-k sare sozialetan duen jarduna eta gazteek Berria-rekin duten harremana aztertu ondoren, hibridaziorako proposamen batzuk egin zaizkio euskarazko egunkariari, kontuan hartuta gazteek batez ere sakelako aplikazioak erabiltzen dituztela. Hainbat\nbilera eta elkarrizketen ondotik, erabaki da hibridazioa egitea Tabakalerarekin. Ez da lortu ezer sortzea ahalegin horretatik, baina etorkizunerako pista batzuk eman ditu, metodologia hori lantzeari begira.


Basauriko Ipuin Erotikoen VIII. Lehiaketea, kalidadez beteta - bizkaie.biz\nAurtengo irabazlea Rafa Ugalde zornotzarra izan da, 'Berriro deituko dizut' ipuinagaz. Hizkuntzea ederto erabiliz, Ugalde alargundutako andra baten ikuspuntuan ipini da, haren bakardadean. Andra horrek, falta jakon sexua ase guran, gero eta handiagoa dan zurrunbilo baten sartuko da, sexurako pasinoa apurka-apurka gehitzen eta konpliketan doan bitartean. Osorik irakurri gura badozue, hona hemen interneteko helbidea:\nBigarren saria Iruñeako Daniel Martirena kazetariak eskuratu dau, 'Gure txoko mutura bilduz' ipuin labur bezain zoragarria. Inongo artifizio barik, sexuaz aparteko beste atxakia barik, bikote baten txortaldia kontetan deusku: mundua gerran dagoan bitartean, bikoteak 'txoko mutu' bat sortu dau, tituluak dinoan moduan. Kanpoko arazo handien aurrean, eurek txikitasun epela topau dabe. Ederra ipuina. Estadistikak gustetan jatzuezanontzat, esan behar da Martirena dala, hain zuzen be, lehiaketa honetako palmaresean gehienetan agertzen dan idazlea: 2000. urtean irabazi ostean, 2001ean eta aurten bigarren geratu da.\nAzkenik, Basauriko onenari emoten jakon saria Alvaro Rabellik lortu dau, 'Neska lizun baten lau urtaroak' ipuin iradokitzaileagaz. Rabelli beteranoa da lehiaketa honetan, ez eban-eta alperrik irabazi lehenengo edizinoko Basauriko onenaren saria. Ipuin interesgarria aurkeztu deusku aurtengoan, urtaro bakotxeko elementuak eta sexu-jarduera desbardinak batera ipinten azartau dauelako, XIX. mendekoa emoten dauen giroan.\nBeste asko geratu dira sari barik, sariren bat merezidu arren. Baina hobe holan: kalidadea, kantidadearen aurretik. Eta hurrengo urtean gehiago. Ez, gehiago ez: hobeak.\nEpaimahaikide Ipuin Erotikoen Lehiaketan.\nNik ez dakit zer pasau jaken burutik, 1996an, Basauriko Euskarabila Alkartekoei, derrepente ipuin erotikoen lehiaketa bat sortzeko. Ez dakit espero eben gaur egunera arte heltzea, edo zortzi urte honeetan 250 ipuin inguru jasotea, edo lehenengo sei edizinoetako ipuinik onenak liburukote mardul baten batzea ('Bero hezeak'), Txalaparta argitaletxearen eskutik. Seguruenera, pentsau be ez eben pentsauko holakorik. Sasoi hareetan, gainera, beste lehiaketa pare bat be antolatzen zan literatura erotikoaren inguruan, eta gatxagoa be bazan aurrera segidutea, lanak sakabanatu egiten ziran eta. Baina apurka-apurka beste bi lehiaketa horreek desagertu eta Basaurikoa geratu zan. Gaur arte. Urtero-urtero 30 bat ipuin aurkeztu dira, tartean euskal literaturako izen konsagratuak edo lehiaketa honi esker euskal literaturara salto egin dabenak.\nAurten, barriz, 18 ipuin baino ez dira egon. Aurkeztutako lanen kalidadeak, aldiz, gora egin dau, orokorrean. Aurtengo epaimahaikide bi aurreko urteotan be ibili gara lan horretan (hirugarren epaimahaikidea Ixiar Rozas zan, geratu bedi aitatuta), eta eretxi horretan bat gatoz: Miren Agur Meabe igaz egon zan, eta ni 1999an, baina edizino batean zein bestean, lanak orokorrean hartuta, esan leiteke kalidadea homogeneoagoa izan dala aurten, ipuin onen eta txarren arteko itzelezko alde barik. Beste modu baten esango dot: ipuin txarrak ez dira izan hain txarrak. 1999ko kasuaren gainean egingo deutsuet berba, epaimahaikideen artean apenas egon zan diskutidu beharrik: 30 ipuinetik gora aurkeztu ziran, baina horreetatik danetatik, onak lau-bost izango ziran, eta on-onak bi edo. Aurtengo kasua desbardina izan da, ipuin onak egon diralako sari barik geratu diranak. Egia esan, kantidadearen eta kalidadearen artean aukeratu behar badogu, nik neuk dudarik be ez daukat. Parte-hartzaileen edadeak be gora egiteak izango dau zerikusirik kalidadearen kontu horregaz, lehiaketearen onerako.


BEC-eko belaunaldia mehetzen eta olatu berria Txapelketa Nagusira –\nBertsoa.eus ataritik jasotako berria.\nTxapelketa Nagusian izena eman duten bertsolarien zerrenda eman du Bertsozale Elkarteak. Lujanbio txapelduna eta beste bost finalista lehian izango dira. Elortza eta Sarriegik iragarria zuten uztea. Txartela bazutenetatik, plazan gehien dabiltzan bertsolari gehienak ere txapelketan izango dira. Jon Maia, Etxahun Lekue eta Odei Barroso, besteak beste, ez dira joango. % 62,5 gizonezko bertsolariak dira; %37,5 emakumezkoak.\nAurtengo Bertsolari Txapelketa Nagusian parte hartuko duten bertsolarien zerrenda publiko egin berri du Bertsozale Elkarteak (zerrenda horri jokatzen ari den Arabako Txapelketako bi bertsolari gehituko zaizkio ekainean).\n42 bertsolari izango dira denera. Maialen Lujanbio Zugasti egungo txapelduna bertan izango da eta baita BEC-eko beste azken bost finalista ere: Aitor Mendiluze Gonzalez (egungo txapeldunordea), Sustrai Colina Akordarrementeria, Amets Arzallus Antia, Beñat Gaztelumendi Arandia eta Unai Agirre Goia. Aurreko finalistetatik, Igor Elortza Aranoa eta Aitor Sarriegi Galparsoro ez dira aterako. Biek duela 4 urte iragarri zuten txapelketa utzi egingo zutela. Beraz, aurten gutxienez bi bertsolari berri izango dira Iruñeko finalean.\nTxapelketan parte hartzeko eskubidea herrialdeetako txapelketen bidez eskuratu dutenen artean, plazan maiztasun batekin dabiltzan gehienak eman dute izena. Hauxek dira guztiak:\nAgin Laburu Rezola, Aitor Bizkarra Ruiz, Aitor Etxebarriazarraga Gabiola, Alaia Martin Etxebeste, Amaia Iturriotz Etxaniz, Ane Labaka Mayoz, Asier Azpiroz Iztueta, Beñat Iguaran Amondarain, Eneko Lazkoz Martinez, Eñaut Martikorena Lizaso, Gorka Pagonabarraga Agorria, Haritz Mujika Lasa, Iban Urdangarin Lardizabal, Imanol Uria Albizuri, Iñaki Apalategi Astigarraga, Iñigo Mantzizidor Larrañaga, Joanes Illarregi Marzol, Jone Uria Albizuri, Julio Soto Ezkurdia, Maddalen Arzallus Antia, Maialen Akizu Bidegain, Miren Amuriza Plaza, Miren Artetxe Sarasola, Nerea Elustondo Plazaola, Nerea Ibarzabal Salegi, Oihana Bartra Arenas, Oihana Iguaran Barandiaran, Onintza Enbeita Maguregi, Patxi Iriart Hiribarren, Saioa Alkaiza Guallar, Unai Gaztelumendi Arandia, Unai Mendizabal Jauregi, Xabat Galletebeitia Abaroa eta Xabier Silveira Etxeberria.\nOlatu berria: ia erdiak, berriak Txapelketa Nagusian\nTxapelketa Nagusi honek duen berritasun mailaren adierazle da lehenengo aldiz parte hartuko duten bertsolari kopurua. Herrialdeetako txapelketetatik izena emateko eskubidea duten 36 bertsolaritatik ia erdiak berriak dira: Aitor Bizkarra Ruiz, Aitor Etxebarriazarraga Gabiola, Amaia Iturriotz Etxaniz, Ane Labaka Mayoz, Asier Azpiroz Iztueta, Eñaut Martikorena Lizaso, Gorka Pagonabarraga Agorria, Haritz Mujika Lasa, Imanol Uria Albizuri, Joanes Illarregi Marzol, Maialen Akizu Bidegain, Patxi Iriart Hiribarren, Saioa Alkaiza Guallar eta Unai Mendizabal Jauregi.\n% 62,5 gizonezkoak, %37,5 emakumezkoak\nParekidetasun ikuspegitik, Txapelketa honetako bertsolarien % 62,5 gizonezkoak dira eta %37,5 emakumezkoak. Bada beste datu bat ere. Txartela herrialdeetako txapelketan irabazi dutenak kontuan hartuta, portzentaia %59 / %41 da. Lehenengoz parte hartuko duten bertsolarien artean berriz, proportzioak urrunduz doaz: % 72 gizonezkoak, %28 emakumezkoak.\nJon Maiak txapelketa utzi egingo du\nBEC-eko belaunaldian pisu berezia izan duen beste batek ere, Jon Maia Soriak, txapelketaren zikloa bukatzea erabaki du. Lau aldiz izan da finalista zumaiarra eta hirugarren egin zuen 2009an. Zazpi Txapelketa Nagusitan hartu du parte, 1993an hasita.\nBeren aukerari uko egin dioten bertsolariak: Jon Maia Soria, Etxahun Lekue Etxebarria, Odei Barroso Gomila, Jokin Uranga Isuskiza, Beñat Lizaso Alberdi, Unai Muñoa Amundarain eta Iñigo Izagirre Urteaga.\nBertsozale Elkarteak iragarri duenez, saioei buruzko informazioa ekainean emango du.\nbertsolariak, Txapelketa Nagusia


Kalera, nahi denean - Goierriko Hitza : Goierriko Hitza\nKalera, nahi denean\nOndo bidean, Araba, Bizkaia eta Gipuzkoa bigarren fasean sartuko dira datorren astelehenean. Eusko Jaurlaritzak ordu mugak kentzeko eskatu dio Espainiako Gobernuari eta honek onartu egin du\nOndo bidean, datorren astelehenean Araba, Bizkaia eta Gipuzkoa bigarren fasean sartuko dira. Pauso bat gehiago normaltasun berria deitu duten horretara heltzeko bidean.\nBigarren fase horretan maskarak erabili beharko dira toki itxietan eta bi metroko distantzia mantendu ezin den tokietan, kultur ekitaldiak itzuliko dira, jatetxe eta tabernetara sartu ahal izango da, dendetan jende gehiago sartu ahal izango da, ikastetxeak, euskaltegiak eta akademiak irekiko dira eta hondartzara joan ahal izango da, besteak beste.\nGainera, Eusko Jaurlaritzak paseatzera ateratzeko edo kirola egiteko ordu mugak kentzeko eskatu dio Espainiako Osasun ministroari eta honek onartu egin du.\nMuga hauek maiatza hasieran ezarri ziren: 0 fasean. Horien arabera, helduak 06:00etatik 10:00etara eta 20:00etatik 23:00etara atera daitezke, 70 urtetik gorakoak 10:00etatik 12:00etara eta 19:00etatik 20:00etara eta haurrek 12:00etatik 19:00etara (ordu bete bakarrik). 5.000 biztanletik beherako herrietako bizilagunek nahi duten orduan irten daitezke kalera. Joan zen astean 5.000 eta 10.000 artekoak ere nahi zuten orduan irten ahal izango zirela zabaldu zen. Horrek nahasmen handia sortu du aste honetan. Herri horietako jende askok dagoeneko ordu mugarik ez zuela ulertu zuen eta asteko lehen egunetan jende asko etxera bidali zuten udaltzainek eta ertzainek. Goierrin lau dira 5.000 eta 10.000 biztanle bitarteko herriak: Lazkao, Urretxu, Legazpi eta Zumarraga.\nOrain, Jaurlaritzak ordu mugak herri eta hiri guztietan kentzeko eskatu dio Osasun ministerioari eta honek onartu egin du. Arantxa Tapiak, konfinamenduaren arintzeaz arduratzen den sailburuak, ordu mugek dagoeneko zentzurik ez dutela esan zuen atzo Euskadi Irratian.\nMaskarak eta isunak\nEspainiako gobernuak bigarren fasean etxeetan elkartzeko baimena ematea espero duela ere esan zuen Tapiak. Maskarei dagokionez, araua behin eta berriro hausten dutenak bakarrik zigortuko dituztela aipatu zuen. Hirugarren fasean hiru herrialdeen artean mugitu ahal izango den galdetu zioten eta ez zuen aurreratu nahi izan.\nAraba, Bizkaia eta Gipuzkoan lehen fasea Estatu espainiarreko beste toki batzuetan baino gogorragoa izaten ari da, jaurlaritzak murrizketak egin baitzituen. Bigarren fasea ere beste toki batzuetan baino murriztaileagoa izango da. Murrizketa hauek jende pilaketekin lotuta egotea espero da. Beste gai batzuetan jaurlaritza Espainiako gobernua baino permisiboagoa ageri da. Adibidez, taberna eta jatetxeen aforoan. Jaurlaritzak %50ekoa izatea nahi du eta Espainiako gobernuaren asmoa %40ko aforoa baimentzea zen.\nBigarren faseak bi asteko iraupena izango du eta ekainaren 8an hirugarren fasean sartuko gara, gauzak ondo egiten baditugu.\nMUGIKORTASUNA: Jaurlaritzak kalera ateratzeko ordu mugak kentzea eskatu du. Herritarrak herrialde barruan mugitu daitezke. Euskal Autonomia Erkidegoko hiru lurralde historikoen artean ere mugitu ahal dira osasun, lan eta hezkuntza arrazoiengatik eta premia egoeran dauden senitartekoak bisitatzeko edo zaintzeko.\nTABERNA ETA JATETXEAK: Tabernetan sartu ahal izango da, baina mahaietan esertzeko bakarrik. Jaurlaritzak aforoa %50ekoa izatea nahi du. Terrazetan aforoa %50ekoa izango da.\nDISKOTEKAK: Itxita egongo dira oraindik.\nTOPAKETAK: Jaurlaritzak etxean lagunekin edo senitartekoekin elkartzeko aukera zehazteko eskatu dio Espainiako gobernuari.\nBEILATOKIAK: Aire librean, aforoa 15etik 25era igoko da. Toki itxietan, 10etik 15era igoko da.\nEZKONTZAK: Gehienez, 100 lagunekoak.\nDENDAK: Espainiako gobernuak aforoa %40koa izango dela aurreratu zuen eta jaurlaritzak %50ekoa izatea nahi du.\nAZOKAK: Postuen heren bat jarriko da edo eremua zabaldu.\nMERKATARITZA-GUNEAK: Merkataritza-guneak ireki ahal izango dira, baina toki komunetan aforoa %30ekoa izango da eta dendetan %40koa (jaurlaritzak %50ekoa izatea nahi du).\nHEZKUNTZA: Astelehenean itzuliko dira ikastetxera DBHko laugarren mailako, Batxilergoko eta Lanbide Heziketako ikasle gehienak. Hiru egun geroago izango da Lanbide Heziketako oinarrizko zikloetako lehen mailako ikasleen txanda.\nANTZOKIAK: Antzoki eta zine aretoek ateak ireki ahal izango dituzte. Espainiako gobernuak aforoa heren batekoa izatea nahi du eta jaurlaritzak %50ekoa izatea.\nErlazionatutako edukiaBigarren fasean aurreikusten diren aldaketak


abuztua 2014 – Ase eta Gose\nMonthly Archives for abuztua 2014\nAbu-31 Anana- eta koko-tarta\nAbuztuaren 31a gaur. Ingelesek, espainolek, frantsesek eta portugesek ederki dakite edo jakin beharko lukete 1813ko egun horretan (ere) Donostiari su eman ziotela, donostiarrak jipoitu, bortxatu eta akabatu zituztela, Donostian zegoena txikitu eta lapurtu zutela… Eta Espainiak Donostia berreraikitzeko baimenik ez … Continue reading →\n31. abuztua 2014 by edortagirre\nAbu-30 Bilboko ziazerba-tarta\nMONGOLIAKO GASTRONOMIA Nolaz ahaztu abuztu honetan euskaldun asko-askoren oporleku berdingabe horrekin? Aurtengo oporrak non eman oraindik erabaki ez baduzue, hortxe duzue toki zabala, euririk gabea, freskoa, jendetzarik ezagutu ez duena… Bilbotik irten eta lasaitasun ederra topatzeko lekua, alegia. Azalpen … Continue reading →\n30. abuztua 2014 by edortagirre\nAbu-29 Tomate freskagarria\nPORTUGALGO GASTRONOMIA Portugalgo elikaduran itsasoak eta lehorrak bat egiten dutela esango dizute aditu ospetsuek baina ez sinetsi aristokrata horiei, horretan behintzat: lehorrekoek berariazko sukaldaritza dute eta itsastarrek berea. Ez da nahasten bata bestearekin. Janariak adieraziko dizu, begiak itxita, non zauden. … Continue reading →\n29. abuztua 2014 by edortagirre\nAbu-28 Hegaluzea tomateaz\nSUOMIKO GASTRONOMIA Suomi edo Finlandia. Abegiko herrialdea, ateak zabalik ditu kanpotarrak Suomiko ondasunez gozatzeko, sartzetik hiru urtera bertako hizkuntza ikasten badu. Hemen bezala, gutxi gora behera. Azalpen orokorra: suediar sukaldaritzaren nortasun latzak astindu du Finlandiakoa; ekialdean, berriz, errusiarraren eraginak agindu … Continue reading →\n28. abuztua 2014 by edortagirre\nAbu-27 Arkumea txilindron erara\nGREZIAKO GASTRONOMIA Mediterraneoak lau mila urtez blaitutako kulturen bidegurutzea. Mendebaldeko jakituria bertan hasi zen fabrikatzen eta ja(ki)te horretaz aprobetxatu gara geure burua mediterraneotzat ez dugunok ere. Azalpen orokorra: Mediterraneoar peto-peto dugu Greziakoa, Italia, Ekialde Hurbileko, Levante osoko eta Balkanetako … Continue reading →\n27. abuztua 2014 by edortagirre\nAbu-26 Alberjinia txingarretan errea\nALJERIAKO GASTRONOMIA Aljerian, aspaldian, Euskal Herriko baba batzuk egosi ziren arren, bestelako elikagaiekin gatoz gaur. Bertan euskaldun asko izan da eta, askok diotenez, herrialde horretan dago europar sukaldaritza mediterraneoaren eta Afrkakoaren arteko muga edo erdigunea. Azalpen orokorra: toki eta urte-sasoi … Continue reading →\n26. abuztua 2014 by edortagirre\nAbu-25 Hegaluze egosia\nKANTONEKO GASTRONOMIA Kanton omen da, adituek diotenez, Asiako elikadura anitzenetako bat, tradizio askok bertan bat egin izan dutelako aspaldi-aspalditik eta, horregatik agian, bertatik munduratu den asiar sukaldaritzaren habia Kanton da. Hona haren berri soildu-laburturik. Azalpen orokorra: Txina hegoaldeko Kanton hiri … Continue reading →\n25. abuztua 2014 by edortagirre\nAbu-24 Pikua: lau formula\nHogeita laugarrena… Sanbartalome! TUNEZKO GASTRONOMIA Bai, tuneztarra omen zen, eta ez Elgoibarkoa, Bartalome hura, zigarro-papera abileziaz tolesten, turuta belarriz jotzen (solfeorik ikasi gabe) eta, hitzordua ezartzearen bukaeran, “bale?” galdegiten euskal herritarroi erakutsi zigun saindu jakintsua. Haren omenez, bere herrira … Continue reading →\n24. abuztua 2014 by edortagirre\nAbu-23 Apezpikuaren txokolatea\nBILBOKO GASTRONOMIA Madagaskar edo Boliviara joan ordez, kartera estutu eta Bilboko Aste Nagusia bisitatzea aukeratu duzue? Bejondeizuela, asmatu egin duzuelako. Ez zarete damutuko. Bilbon denetik duzue, goseteak bukatu dira eta egarria nozitzeko zergatiak ere bai. Bertako jendea (gehienak) zoragarria da … Continue reading →\n23. abuztua 2014 by edortagirre\nAbu-22 Sarrera soil-soila\nMADAGASKARREKO GASTRONOMIA Ozeano Indikoan Afrikak galdu duen paradisuan oporrak pasatzea erabaki duzue, ezta? Tira, euskaldun gehienok bezala. Frantsesez egiten dute batzuek uharte kolonizatu horretako leku turistikoetan. Bestela, gose-egarri alorreko arazorik ez. Begira: Azalpen orokorra: Madagaskarreko tradizio oparo eta espeziatsu … Continue reading →\n22. abuztua 2014 by edortagirre


Aspaldiko altxorren topaketa. Noticias de Gipuzkoa\nAspaldiko altxorren topaketa\nIgande honetan auto klasikoen topaketa egingo dute Idiazabalen. Eguraldia alde badute, 80 ibilgailu inguru elkartuko direla espero dute antolatzaileek.\nM. Aranbururen erreportajea eta argazkiak - 2018(e)ko maiatzaren 31a, osteguna - 06:03etan eguneratua\nIdiazabalgo auto klasikoen topaketako antolatzaileetako batzuk. Irudian, Mugica, Diez, Agirre eta Aldasoro, igandean ikusgai izango diren ibilgailuekin batera.\nNor ez da gogoratzen izan duen lehen ibilgailuaz? Ilusioa, zirrara, eta kilometroak egiteko gogo horiez? Lehen bidaia hori nora egin daitekeen pentsatzen jartzen zaren une horretaz? Edozein ibilgailuk badu historia bat atzean, are gehiago, duela urte askokoak badira. Idiazabalen, igande honetan, auto klasikoen topaketa egingo dute bosgarren urtez, eta antolatzaileen hitzetan, “indarra hartzen” joan den ekitaldi bat da eta parte hartu nahi duten jende ugari inguratzea espero dute.\nGerturatuko diren ibilgailu guztiek dute asko kontatzeko eta urte hauetan guztietan ondo mantendu diren altxorrak ikusteko aukera egongo da. “Dauden ibilgailuak erakusteaz gain, garai batean egindako gauzak mantentzearen garrantzia nabarmendu nahi dugu topaketa honekin. Orduan gauzak irauteko egiten ziren, ez epe batean funtzionatzeari uzteko eta horixe ikusi ahalko da, garai haietan nola egiten ziren gauzak”, zehaztu du Iñigo Agirre antolatzaileak. Hala, joan den mende hasierako autoak ikusteko aukera izango da. “20. hamarkadatik hasi eta 80. hamarkadarainoko ibilgailuak egongo dira”.\nurte eta emozioakAntolatzaileek ere badituzte halakoak eta igandean jarriko dituzte ikusgai haien auto eta motorrak. Esaterako, Juanjo Aldasorok 125eko moto bat dauka: “Ekainaren 11n 60 urte beteko ditu. Aitarena zen, hark Bartzelonatik ekarri zuen lanera joateko. Limas fabrikan lan egiten zuen eta egunero erabiltzen zuen, lanetik etxerako tartea egiteko”. Urte batzuetan geldirik egon ostean, berriz ere eraberritu egin du eta orain “tarteka” erabiltzen duela adierazi du barre artean: “Noizbehinka ibiltzen naiz, baina onartu beharra daukat nik baino gehiago semeak hartzen duela”.\nJon Mugika idiazabaldarraren kasua ere antzekoa da. Antolatzaile lanetan ibiltzen da, baina berak ere badu aspaldiko auto bat, Seat 600 zuri bat, hain zuzen ere. “Aitonaren arrebari eskolarako dirua lortzeko zozketa batean tokatu zitzaion”, aitortu du. Orduan, baina, etxean inork gida-baimenik ez zuen eta beraz, aitonaren eskuetan gelditu zen autoa. Ondoren, urteen poderioz, bera izan da 600 horren ardura hartu duena eta hainbat une berezi bizi ditu berarekin. “Niretzako altxor bat da. Adibidez, arreba ezkondu zen urterako eraberritu nuen eta auto honetan joan zen ezkontzara”.\nPolita izan da bientzat berriz ere ibilgailua martxan hartzea, baina izango da sorpresaren bat ere igandean. “Portugalgo gure lagun batena da bizikleta beltz hori”, kontatu du Luis Oliveira antolatzaileak. “Haren amonak erosi omen zuen 16 urte ingururekin lanera joan ahal izateko. Pentsa, ez zuen nahi inork ukitzea eta horregatik etxe barruan bizikleta kandadua jarrita edukitzen omen zuen”, oroitu du Oliveirak. Hala, amonak erretiroa hartu ostean bizikleta etxean geldirik gelditu zen eta haren ilobak eraberritzea erabaki zuen: “Guk eraberritu dugu eta amonak uste du bizikleta hori saldu edo bota egin zela, baina ez du inondik ere espero haren ilobak berritu izana”. Beraz, sorpresa ederra hartuko du portugaldarrak ilobak berriz ere lanera joateko erabiltzen zuen bizikleta beltza berrituta ikusten duenean. Ekintza eta sorpresa “ oso polita” izango dela uste du Oliveirak.\nturismorakoGuztiek zeruan dute begirada. Azken finean, horrelako ekitaldi batean eguraldiak “asko mugatzen” duela azaldu dute eta euria egiten badu asko ez direla gerturatzen. Horixe gertatu zen iaz, izugarrizko euri zaparradak hartu zuen herria. “Urte asko dituzten autoen jabeek askotan, eguraldi txarra badago, ez etortzea erabakitzen dute. Izan ere, ondoren hainbat arazo sor daitezke haien kotxeetan;hala nola, herdoila”, gehitu du Agirrek.\nAurten, 80 automobil inguru espero dituzte eta eguna 9.30ean hasiko da izen-emate irekierarekin. 10.30ean doako bisitak egingo dituzte Idiazabalgo Gazta Museora eta Aranburu gaztandegira eta jarraian, hamaiketakoa egin eta Goierrin zehar ibilbide bat egingo dute, besteak beste, Segura, Zerain, Mutiloa eta Gabiriatik pasaz. Ekintza honek “eskualdeko turismoa indartzeko” balio du-ela ere gogorarazi dute. Iñigo Agirre: “Topaketara etortzen diren guztiek Goierri ezagutzeko aukera izango dute”. Ondoren, bazkaria egingo dute.\nHerrian zehar jarriko dira autoak eta aparkatzeko inolako arazorik ez dela izango ere gogorarazi dute. Horrela, ikusleek gertutik ikusi ahalko dituzte garai bateko altxor hauek, urteak igaro arren bizi-bizirik jarraitzen duten ibilgailuak.


Eusko Jaurlaritzak komunikabideei emandako diru laguntzen banaketa kritikatu du Hekimenek : Irutxuloko Hitza\nEusko Jaurlaritzak astearteko Gobernu Kontseiluan bost milioi euroko diru laguntza programa bat onartu zuen, prentsa idatziak eta irratiek COVID19-ak eragindako “lurrikara ekonomikoari” aurre egiteko. Ordea, audientzien arabera banatuko ditu Jaurlaritzak laguntza horiek komunikabideen artean, eta diru laguntza programatik kanpo utzi dituzte Interneten egunero dabiltzan hedabideak, astekariak, tokiko hedabideak —besteak beste, IRUTXULOKO HITZA—, komunikabide espezializatuak, herrietako telebistak, eta abar. Gainera, laguntzen %93,4 gaztelaniazko hedabideei emango dizkiete.\nHekimen Euskarako Hedabideen Elkarteari, ordea, ez zaio onargarria iruditu laguntzen banaketa. Hain zuzen, diru laguntzak banaketatik kanpo gelditu diren euskal hedabide guztiei zabaltzeko eskatu du, eta ulergaitzat jo du bost milioi euroen %6,6 soilik bideratu izana euskal hedabideetara. Izan ere, salatu du pandemiak “ondorio latzak” utzi dituela euskarazko hedabideetan.\n“Komunikabide askorentzako egoera kritikoa da, eta hainbat egitasmoren biziraupena jokoan dago. Txertoekin bezala, lehentasuna zaurgarrienek izan beharko lukete. Zergatik lagundu handienak bakarrik, irismen datuetan oinarrituta? Zer komunikazio ekosistema sustatu nahi du Eusko Jaurlaritzak?”, gaineratu du Hekimenek, eta deitoratu du hedabide txikiek jasan dituztela pandemiaren ondorio gehienak, “bestelako diru sarreretara heltzeko arazo gehien” dituztelako: “Publizitatea, publizitate instituzionala, diru laguntza bereziak…”. Era berean, nabarmendu du euskal hedabideek “ahalegin berezia” egin dutela pandemia garaian, eta herritarrek “eskertu” egin dutela ahalegin hori.\nDiru laguntzen banaketa\nHonakoa izango da Jaurlaritzaren diru laguntzen banaketa, prentsa idatzian: El Correo-k 1,6 milioi euro jasoko ditu, 747.535 euro El Diario Vasco-k, Deia-k 558.126 euro, 305.580 euro Gara-k, 290.427 euro Berria-k, Noticias de Gipuzkoa-k 171.731 euro, Noticias de Alava-k 113.645 euro. Irratietan, aldiz, banaketa hau egingo dute: Ser irratiak 520.244 euro jasoko ditu, Nervion irratiak 224.765 euro, Copek 174.256 euro, Onda Cerok 123.747 euro, Onda Vascak 73.238 euro, Bizkaia irratiak 40.000 euro, Herri Irratiak 25.254 euro eta Radio 7k 22.729 euro.


KOSKORRAK LAREDON - Euskai Eskaut Taldea\nby euskai · Published 7 February, 2019 · Updated 11 February, 2019\nKoskorrak Laredo ibili ginen asteburuan. Naiz eta eguraldi txarraren abisua izan, ezin izan ginen gauzak egin gabe geratu!\nHemen uzten dizkizuegu argazki batzuk eta bideo bat egin genituen gauzekin.\nNext story Azkarrak Topaketa! Plangintza asteburua\nPrevious story GURASOAK EGINDAKO IRTEERA


Pello Artabe Zuazo: «Belazeetan ez: lupetzean sartu gara» | Kultura | Berria\nPello Artabe Zuazo. Eskean Kristo musika taldeko abeslaria\n«Belazeetan ez: lupetzean sartu gara»\nBide berriak hartuta ondu du Eskean Kristo taldeak 'Beste belaze batzuen gozoan' hirugarren lana. Baina diskorako bainoago zuzenean jotzeko sortzen dutela dio Artabek. Bilboko Kafe Antzokian izango dira gaur.\nLur berrietara egin du Eskean Kristo musika taldeak Beste belaze batzuen gozoan hirugarren diskoan. «Lur edo lokatz, ez dakin nondik aritu garen», esan du Pello Artabe (Arantzazu, Bizkaia, 1989) taldeko abeslariak, umorez. Haiek ekoiztu dute lana, eta, rocka ardatz hartuta, hainbat estiloren ertzak ukitu dituzte. Emaitzarekin pozik daudela dio Artabek. Azaroan kaleratu zuten lana, eta aurkezpen biran dabiltza orain. Bilboko Kafe Antzokian izango dira gaur, 22:00etan. Hilaren 27an, Donostiako Dabadaban izango dira, eta, 29an, Mutrikuko (Gipuzkoa) Abendurock jaialdian.\nBelazez belaze zabiltzate?\nBelazean ez: lupetzean sartu gara [irriak]. Azkenaldian behin baino gehiagotan errepikatu dugu, akaso, diskoaren izenak beste bat izan beharko lukeela: Beste belaze batzuen gozoan barik, Beste lokatz batzuen zikinean. Orain arte ezezagunak ziren eremuetan sartu gara, eta autoekoizpenarena da horietako bat. Aurreko bi diskoak diskoetxe batekin kaleratu ditugu. Oraingoan ere ibili ginen begira, baina ez gintuen ezerk konbentzitu. Orduan pentsatu genuen izan zitekeela momentua diskoaren ardura geure gain hartzeko, erronkari eusteko. Inolako ezagutzarik gabe murgildu ginen horretan.\nHori da ezagutu dugun beste belazeetako bat [irriak]. Jendearekin hitz egin genuen diskoa nola atera ikertzeko, kontrolatu behar diren mila kontu daudelako. Bide horretan egin genuen topo Cesar Ibarretxe ekoizlearekin. Oro har, Euskal Herrian, ezezaguna izan da ekoizlearen figura orain arte. Normalena zen estudio batera joan, eta bertako teknikoak egitea ekoizle lanak. Azkenaldian, baina, estudioetatik kanpoko ekoizleekin lan egitea bogan jarri da. Guretzat aberasgarria izan da. Hiru estudio erabiltzea proposatu zigun berak, eta hala egin dugu: bateria eta baxua Berrizko Lorenzo Records estudioan grabatu ditugu; gitarrak, Mungiako Gaua estudioan; eta ahotsak, berriz, Bilbon, Doctor Deseo musika taldeak duen estudioan.\nIbarretxeren esku hartzea nabaritu da doinuetan?\nBai. Azken finean, bizi osoa eman du berak musikagintzan, eta mania nahiz egiteko modu propioak ditu; zentzurik onenean diot. Nabaritzen da eragin hori: efektu gehiago sartu ditugu, eta nire ahotsa ere argiago entzuten da azken disko honetan. Hortik beste belaze bat: estilistikoki oso ugaria da.\nHamar kantuko diskoa ondu duzue. Gaur egun, ezohikoa ere bada lan luzeak kaleratzea.\nBai, egia da. Disko luzea egin dugu disko luzeak egitea modan ez dagoen garaian. Abestiak ere luzeak dira, eta jatorrian are luzeagoak egin genituen. Ekoizleak ere gomendatu zigun batzuk laburtzea. Egia esan, hamar kanta osatzeak gauza ezberdinak egiteko aukera ematen dizu: aberastasun eta aniztasun aldetik jolasteko tarte handiagoa duzu. Horregatik diot beste belaze bat dela estiloena. Lehen aldiz sartu dugu popa eta psikodelia; eta bossa nova estilodun abesti bat ere badago, Francis, Doctor Deseoko abeslariaren parte hartzea duena.\nRock hutsetik harago egin duzue?\nMugarri izan zen une bat izan genuen lehen diskoaren ondoren. Norabidea hartu behar genuen: rock estilora mugatu edo beste estilo batzuetara sartu. Rockero puristak izan ordez, gure kolore paleta zabaltzea erabaki genuen orduan, eta azken lanak berretsi egiten du hartu genuen norabide hura. Rocka da beti gure oinarria, baina, ardatz horretatik, beste ertz batzuetara egiten dugu. Nolanahi ere, abestiak zuzenean kantatzeko sortzen ditugu; zuzenean funtzionatu behar dute.


Lakuaren propagandak kulturgileak ikaratzeko 'zifrak' hedatu ditu, zinismo osoz – Independentea\n2022ko urtarrilak 19 2022ko urtarrilak 16\nLa Polla Recordsen kontzertuak eman dira, jakina, inposaketa faxistak eta ezinezkoak ezin obedituz. Norbere hautuen jabe eta arduradun, horrela eman ditu bere kontzertuak La Polla Records taldeak.\nPase nazi hori, azkenean, zer da ba, osasun neurri bat ala “zibismo” kontu bat?\nPase nazirik ez, ezta musukorik ere. Baina oraingo honetan, Naiz egunkarian sinatu gabeko artikulu baten arabera —beraz, auskalo zer sinistu daitekeen, zer dagoen atzean—, horrela jardutea leporatu dio Lakuak kontzertuak antolatu dituztenei. Beste behin ere hizkera ustela erabili dute, nola ez: “covid ziurtagiria” ez dutela eskatu, edo “osasun neurririk” ez dutela ezarri. Ezetz harritu, baietz aspertu.\nBaina, aizue, pase nazi hori, azkenean, zer da ba, osasun neurri bat ala “zibismo” kontu bat? Zertan geratuko gara? Zibismo kontua ala neurri eta zigorrekin ezarritako diktadura, sikiera? Ez al zen izango “zinismoa”, agian, Lakuako politikari ustel horrek esan nahi zuena Euskadi Irratian? Tira, ez dakit beraiek nola hartzen duten hau guztia, baina faxismo absurdo honen kiratsa jasan ezina egiten zaigu.\nLakuaren ‘propagandak’ eraikitako artikulu batean, Euskal Herriko erdal egunkari batek zabaldu ditu kulturgileak ikaratzeko zifra batzuk, modu barregarri bezain absurdoan.\nDemokrazia deitzen diote, eta ez da!\nLa Polla Records taldeak, abenduaren 17an eta 18an Gasteizen egin zituen bi kontzertuetan, uko egin zien neurri faxistei. Jakina, inoiz baino gehiago, hori da tinko defendatu beharreko jarrera ausarta eta kontzientea. Pase naziaren erabilpena ez zuten derrigortu, ezta mozalaren erabilpen absurdoekin nahastu ere.\nLakuak, aldiz, La Pollaren kontzertuak antolatu dituen Last Tourreko lantaldea salatu du.\nDena herri-antolakuntza mehatxatzeko paripé hutsa, badakigu. Segur aski ez dute ezer ordaindu beharko ere. Zaunka egiten duen txakurrak ez du koskarik egiten. Pena da, baina salduta daude, ustelduta.\nGora La Pollaren kontzertuak antolatu dituztenak, goazen denok haiek kontratatzera. Gora desobedientzia. Viva el punk patatero, me cago en Dios!\nIndependentea egunkaritik elkartasun osoa adierazi nahi diegu La Polla Recordsi eta haren sustatzaileari, eta espero dugu musika- eta kultura-talde gehiagok bat egitea botere-abusu horren salaketarekin, eta bat egitea diktadura-neurri horiek ez betetzearekin, eta oinarrizko eskubideen mugatzeari planto egitearekin.\nLa Polla Records Zuzenean\n5 erantzun “Lakuaren propagandak kulturgileak ikaratzeko ‘zifrak’ hedatu ditu, zinismo osoz” bidalketan\n2022ko urtarrilak 16, 10:58\nLast Tour = Zoru publikoari etekin ekonomiko pribatua ateratzeko PNVren frankizia, erriberako merkatua, BBK live…(dena etxean geratzen da)\nGora Evaristo eta Gora La Polla!!!\n2022ko urtarrilak 16, 11:29\nBotere politiko-ekonomikoaren jarrerak badu psikopatologiatik zerbait(edo asko, eztakit), eta okerrena da ezker intelektualen zati handitxo baten konplizidadeak errazten diela bidea. Lotsagarria eta nazka piskat ematen du baina ez dugu etsiko.\n2022ko urtarrilak 16, 13:39\nEskerrik asko “NeUReADeNA” Last Tourrari buruzko informazioagatik. Ez nuen ideiarik ere. Beldurraren estrategia berresten da, La polla Records-ek egin duena egitea pentsatzen ari diren beste batzuei mezua bidaltzeko. Aurrera, desobedientzia eta intsumisioa!!\n2022ko urtarrilak 16, 15:23\nGutxiengo bat, hazten doana, desobedientzian kokatzen gara, inposatzen diguten indarkeria-mailean araberako jarrera proportzionala. Gauzak ongi egiten baditugu, fase hori gainditu eta bonluntario kolektibotik datozen orientabideak martxan jartzen hasi gaitezke.\nEz dugu betiko desobendieteak izan nahi baizik irizpide propioei men egiten dien masa kritiko bat estsaiarengandik datorren guzia modu horretan frenatuz eta bere borondatearen aurkako erabakiak hartzera behartuz. Horretarako indar-harremana alderantzikatu egin behar da. Hortan gaudela uste dut.\nOsasuna, determinazioa eta askatasuna.\n2022ko urtarrilak 17, 19:34\n“gure” agintariek (“geuk” hautatzen al ditugu benetan?) beti-beti ibili dira gezurretan edo merkadeoan, hasiera batetik,\neta beti ekingo diote PATRAINATAN.


‘Jarduera fisikoa eta osasuna’ ikerketa zentroa - Info - UPV/EHU\nInprimatu ‘Jarduera fisikoa eta osasuna’ ikerketa zentroa\n‘Jarduera fisikoa eta osasuna’ ikerketa zentroa\nUPV/EHUren eta Gasteizko Udalaren arteko hitzarmen batek ikerketa taldeen lana erraztuko du\nSara Maldonado eta, ondoan, Mikel Tous, Aitor Martínez de Aguirre eta Pablo Corres laguntzaileak. Argazkia: Nuria González. UPV/EHU.\nGasteizko Udalak instalazio batzuk laga dizkio UPV/EHUri, jarduera fisikoak herritarren osasunean dituen ondorioen ezagutzara bideratutako ikerketa proiektuak garatzeko. Lehen lana eskizofrenia diagnostikatuta duten pertsonei buruzkoa da.\nGasteizko Udalak Mendizorrotzako futbol zelaiko eraikinean dagoen gune bat laga dio Universidad del País Vasco/Euskal Herriko Unibertsitateari, jarduera fisikoak herritarren osasunean dituen ondorioen ezagutzara bideratutako ikerketak egiteko. Lan hori UPV/EHUk aitortu eta finantzatutako ikerketa talde edo ikerketa proiektuetako talde batzuek egingo dute.\nIkerketa zentroak ‘Jarduera fisikoa eta osasuna’ du izena, eta Gasteizko Udaleko Kirol Zerbitzuko bulegoei erantsitako bi solairuko lokal bat du, sarrera bereiziarekin, eskailera edo igogailu bidez. Lehen solairuak honako elementu hauek ditu: ariketa gela, officea, zortzi miaketa gela, emakumezkoen, gizonezkoen eta desgaituen aldagelak eta komunak, eta biltegia. Gune horretatik, Mendizorrotzako estadioko atletismoko moduluari erantsitako jarduera gela baterako sarbidea dago eskailera baten bidez. Atletismoko modulua ez da lagapenean sartzen, baina Udaleko Kirol Zerbitzuak instalazioak eskatzeko ezarritako prozedurei jarraikiz, proposatzen diren ikerketa lanen osagarri puntuala izango da. Bigarren solairuan, berriz, ikasketa gela edo liburutegi bat, harrera eremua eta hiru bulego daude.\nIkerketa zentro berrian egiten diren lanak UPV/EHUk hautatuko ditu akordioan zehaztutako ikerketa jarduerarekin zuzenean lotuta dauden proiektu finantzatuen artean. Hau da, jarduera fisikoak pertsonen osasunean dituen ondorioei lotutako edozer lantzen duten proiektuen artean.\nAriketa fisikoa eskizofrenia diagnostikatuta duten pazienteengan\n‘Jarduera fisikoa eta osasuna’ ikerketa zentroan egiten ari den lehen lana eskizofrenia diagnostikatuta duten pertsonei buruzkoa da. Zehazki, azterlanaren izena honako hau da: ‘Eskizofreniarako birgaitze kognitiboari eta ariketa fisikoari lotutako garun neuroirudiaren markatzaileak. Cognitive Rehabilitation and Training with EXercise for SchizoPhrenia (CORTEX-SP Study)’. Lan hori Arabako Ospitale Psikiatrikoko Pedro Sánchez, Deustuko Unibertsitateko Natalia Ojeda eta UPV/EHUko Gorputz eta Kirol Hezkuntza Saileko Sara Maldonado Martín ikertzaileen arteko lankidetzaren ondorioz sortu zen.\nEskizofrenia jasaten duten pertsonek gehiegizko pisuari eta metabolismoari lotutako arazoak izaten dituzte maizegi, eta arazo horiek gaixotasun kardiobaskular larriak eta gaixotasun onkologikoak garatzeko arrisku faktoreak izaten dira. Horren ondorioz, eskizofrenia jasaten duten pertsonen bizi itxaropena gaixotasun hori ez duten herritarrena baino 20 urte txikiagoa izan daiteke.\nGero eta azterlan gehiagok diote ariketa fisikoak ondorio positibo bikoitza duela eskizofrenia jasaten duten pertsonen osasunean. Lehenik eta behin, gaixotasun kardiobaskularrak eta onkologikoak garatzeko arrisku faktore guztiak hobetzen dituelako (pisuaren galera, kolesterolaren, lipidoen eta odoleko azukreen mailak eta abar). Bigarrenik, era erregular eta iraunkorrean egindako ariketa fisikoak narriadura kognitiboaren sintomak edo sintoma negatiboak hobetzen dituela erakusten duten aurretiazko emaitza batzuk daudelako. Gainera, aldaketa itxaropentsu horiek garunean islatzea espero da, eta, kasu horretan, garun egituren bolumen eta funtzio normalizatuagoak ikusi beharko lirateke, eskizofreniaren narriadura kognitiboa hobetzen duten beste tratamendu batzuekin gertatzen den bezala.\nPazienteek ariketa fisiko intentsiboko programa bati jarraitzen diote\nBeren helburuei begira, ikertzaileak REHACOP izeneko birgaitze kognitiboko programa integrala aplikatzen ari dira, garun aldaketa horiek aztertzeko eta hobekuntza kognitiboa ebaluatzeko. Programa hori Espainian diseinatu da, aldez aurreko eraginkortasun ebidentziak eman ditu, eta Natalia Ojeda doktoreak zuzentzen du. Aldi berean, eta Sara Maldonado Martínek zuzenduta, iraupen bera eta helburu berak dituen ariketa fisiko intentsiboko programa bat garatzen ari da.\nAzterlana egiteko, eskizofrenia duten 147 pazientek hartu dute parte, hiru taldetan banatuta: 1. taldea, tratamendu tradizionala; 2. taldea, estimulazio kognitiboa; 3. taldea, ariketa fisiko bidezko estimulazioa. Esku-hartzea egin aurretik eta ondoren, parte hartzaile guztien alderdi klinikoak, kognitiboak, biokimikoak eta funtzionalak baloratzen dira eta erresonantzia magnetiko bidezko irudiak erabiltzen dira, garun egituran eta garun funtzioan, kognizioan eta funtzionalitatean gertatutako aldaketak zehazteko.\nZehazki, ariketa fisikoko taldean parte hartzen duten pertsonak astean hirutan joaten dira ‘Jarduera fisikoa eta osasuna’ ikerketa zentrora, eta ordubete ematen dute egunean. Ariketa fisikoko saio baten barruan, honako hauek egiten dira: berotzea (10 minutu) artikulazioen mugikortasuneko eta koordinazioko ariketekin; intentsitate handiko ariketa aerobikoa bizikletan (20 minutu), intentsitate handiak eta moderatuak txandakatuta; erresistentzia indarreko ariketak (20 minutu); eta, amaitzeko, luzatze ariketa batzuk.\nIkerketa taldeak hobekuntzak lortu nahi ditu kognizioan, kognizio sozialean eta funtzionalitatean, baita haiei lotutako garun aldaketa funtzionalak ere.\nLehen behaketek erakutsi dutenez, ariketa fisikoko taldean parte hartzen duten pertsonak hobera egiten ari dira egunez egun, eta psikiatriako espezialistak oso harrituta geratzen ari dira hautemandako hobekuntzen aurrean. Esku-hartzearen ondorengo lehen balorazioak 2019ko martxoan egingo dira.


Hemen zaude: Sarrera » Herri aldizkaria » 1999 » Azaroa » Elkarrizketa\n“Batik bat gauzak lortzeak ematen du poza, ez edukitzeak”\nIgor Aramendi - Josu Azpillaga\nAzpeitian pasa du uda Joseba Lazkanok, oporretan, baina apenas gelditu den; Venezuelan ezagututako lagunen bisitak, buruan duen proiekturako dirua lortu nahia eta beste hainbat kontu izan ditu. Gurekin ere izan zen, kafe bat hartuz. Venezuelan da. orain.\nZenbat urte dira Venezuelara joan zinenetik?\nNi, 20 urterekin joan nintzen, duela 44 bat, urte eta erdi Loiolan nobizio bezala eginda.\nZergatik herrialde hura?\nJesuitek hemengo ardurarekin probintzi bat genuen han, eta beste bat Indian, gaur egun gehiago baditu ere, eta horregatik izan da normala gi-puzkoar eta nafarrak hara joatea. Bizkaitar eta arabakoak aldiz, Ertamerikara joan izan dira (Jon Sobrino, Ellacuria...). Bertako jendearen gizatasunak gure biziei zentzua eman die, eta oso pozik nago hara joan izanaz.\nEz zara han dagoen Azpeitiar bakarra izango.\nEz horixe! Guztira, garai batean 16 jesuita azpeitiar egon ginen,eta oraindik ere 11 gelditzen gara.\nBaina urte guzti hauetan ez zara Venezuelan bakarrik egon, ezta?\nEz. Lehenengo urtea egin ondoren, Kolonbian lau urte egin nituen, Venezuelako Maracaiboko ikastetxe batean hiru, Erroman beste lau, Galesen beste urtebete, Venezuelara berriro eta gero, soziologia ikastera, Deustura etorri nintzen. Garai hartan, Francoren denboran, soziologia oso gaizki ikusia zegoen, ezkertiartzat hartua baitzen. Hura bukatu eta Venezuelara itzuli nintzen.\nAzaldu iezagiuzu zertan aritu zaren han.\nJesuitek bertan daukagun gizarte zentro batean egin izan dut lan, CIAS-en (Centro de Investigación y Acción Social). Horren inguruan profesional taldetxo bat biltzen ginen: antropologoak, soziologak, ekonomistak eta abar. Era askotako lanak egiten genituen, baina SIC izena duen aldizkari batek ematen zigun batasuna batik bat: Venezuelako giro sozial, politiko, kulturala aztertu eta proposamenak egiten genituen. 31 urtez lan egin izan dut; haietatik 24 erredakzio buru, orain dela urtebete arte, hain justu.\nAzken urtebetean Fé y Alegría izeneko mugimenduan ari naiz.\nBai. Fé y Alegría, munduan jesuitek zuzendutako hezkuntza lanik handiena izango da, seguruenik: 13 herrialdeetara iristen da eta programa ezberdinen bitartez milioi bat lagunengana; haietatik 250.000 Venezuelakoak dira. Mugimenduaren barruko ikastetxe batzutan alfabetazio eta lehen mailako eskolak ematen dira soilik, eta hori zenbait lekutan ez da gutxi. Hala ere, gehienbat lanera bideratutako hezkuntza zuzendu nahi dugu, bai eskola-tailerren bidez, eta baita eskoletatik kanpo gelditu diren gazteei irrati bidezko klaseak emanez ere.\nZer bereiztasun ditu Fe y Alegríak beste hezkuntza proiektuekiko?\nBereizgarri nabarmenena herriaren parte hartzea dela iruditzen zait. Pasadizo bat aipatzen dugu guk, sinbolikoki. Fé y Alegría, Universidad Católica jesuiten unibertsitatetik sortu zen, bertako jendea –aberatsen semealabak, gehienbat– auzorik pobreenetara joaten hasi zenean. Hango hezkuntza premiaren aurrean proiektu bat egin zuten, eta klaseak emateko lokal baten beharraren aurrean gertatu ziren. Hori ikusirik, bertako gizon batek bera, emaztea eta bere zortzi umeak bizitzeko zazpi urtetan bere kasa eraiki zuen etxetxo bat eskaini zien, eta bera lehengo txabola miserablean bizitzen gelditu zen. Horrek erakusten du zer den Fé y Alegría: herria konbokatzeko gaitasuna duen erakundea.\nKonbokatzeko gaitasuna izatea garrantzitsua da, orduan.\nBai, eta horren falta handia dago gaur egun. Nik bizi izan ditudan urte batzutan, 70. hamarkadan-eta, Kubako iraultzak, sandinismoak, sozialismoak eta antzeko hitz handiek jendea motibatzen zuten. Egun hitz handi haiek ez dute inor motibatzen, hortan ezkorra bihurtu da jendea.\nTxoke handia nabarituko duzu hango bizimodutik honakora.\nNi joan nintzenean, ez pentsa! Hemen ere larre motxagoan ohituak ginen. Pentsa, nik lehenengo telebista Venezuelan ikusi nuen, hemendik joan berritan. Baina gaur egun diferentzia izugarria dago.\nBeste bizimodu bat da hangoa. Egunotan Venezuelan bi urtez bolondres egon den neska batekin hitz egin dut, eta berriro hara joateko zain dagoela esan dit, hemen ez omen delako eroso aurkitzen. Eta gauza material guztiak izango ditu! Askotan pobretasun horrek berak bizitzari beste zentzu bat bilatzen laguntzen digu.\nAskotan entzuten da pobre-zoriontsuaren kontua, baina ulertzeak lanak ematen ditu.\nHara!: oraingo gazteen generazioa eta gurea oso desberdinak izan dira. Gure generazioa gauzak lortzen jardun duena izan da, eta gaurkoarekin hori ez da horrenbeste gertatu, askoz aukera handiagoak izan baitituzte eskura. Eta gauzak edukitzeak satisfazioa eman badezake ere, batik bat gauzak lortzeak ematen du satisfazio hori. Han ere antzeko zerbait gertatzen dela esan daiteke. Zenbat zorionkide aurkitzen dituzte, euren pobretasunean, baina elkartasun eta laguntasun giroan? Bizitzako zoriontasuna ez dator dirutik bakarrik.\nBaina askotan ematen du herrialde haiek daramaten bidean helburu bakarra ere hemengoa lortzea dutela, akats barruan dituela.\nArrisku hori bada, eta pena izugarria litzateke. Ni Venezuela hobetzeko intentzio guztiarekin ari naiz lanean nire bizitza osoan, baina herrialde hura Europa bezala ikusteak sekulako kezkak emango lizkidake. Hemengo gizartearen barruan ere gauza on asko dago, baita gizatasun eta elkartasuna ere, baina hango bizitzeko kultura hura galdu eta konpetentzia-kultura honen barru-an ikusterik ez nuke inondik ere nahiko.\nZer aldaketa nabarmendu dituzu Azpeitian azken bisitaldi honetan?\nAzken bisitalditik hona konstrukzioan sumatu dut alde nabarmena, eta ekonomian ere mugimendu dezentea antzeman dut. Gero, oraingo bisitaldian jende dezente ikustea tokatu zait taldeetan-eta lanean. Eta, oro har, politikoki giroa asko aldatu da. Zerbait berria sortzen ari den inpresioarekin noa.\nBerritsua eta diplomatikoa Imanol Lazkano\nAzpeitiarren laguntza behar duen proiektua


ekaina | 2009 | Nafar periferiatik\n2009(e)ko ekainaren 30a\nKlitxezko erranerak, txiklezko erranahiak.\nHizkuntzen alde hil\nKontuak atera zituen: Euskal Herrian ere, espainiera eta frantsesaren aldeko hiltzaile gehiago dago, euskararen aldeko baino. Zintzo aitortu txapela txapeldunei eta muzin egin zion txapelketan lehiatzeari.\nCategories Hizkuntzak3 Comments\n2009(e)ko ekainaren 24a\nZer argiren isla?\nOhituretan, moralen islak; ezohiko hausnarketetan, etiken argiak.\nInkisizioa, Holokaustoa, Hiroshima\nCategories Historia1 Comment\nLan-erreka uherrean, opor ertzera itotzear heltzen ari zara. Hainbati prometaturiko arrain guztiak hartu ezinen dituzula etsirik, bertzeei eutsi baina zeure buruarekiko konpromisoei uzten diezu. Jakin, ongi jakinda ere, zeure burua dena gehien eginen dizuna kargu, zeure buruak sentiaraziko zaituena ito hurranago.\nCategories Lana1 Comment\nOpera prima guztiek badute sorpresa-kutxaren izaera halako bat, jakin-mina eta zirrara puntu bat sortzen dute, areago saridun suertatu baldin badira. Gero, edukiak piztu edo zapuztuko du, neurri batean edo bertzean, zirrara hori. Xabier Altuberen opera prima honetan, atzo Berrian komentatu nuena, maitasun bizipenen inguruko gogoeta filosofikoetan estilo poetiko batekin sartzeko grina erakutsi digu egileak, eta irakurle honen zirrara biziago piztu ere.\nIntimismoa, poetikotasuna, baina bere baitatik kanpora, bertzeengana jauzi egiten duena:\n2009(e)ko ekainaren 10a\nEuskaraz normalean egin eta gizartean anormal agertu.\n2009(e)ko ekainaren 9a\nFantasia-ezagumenik ezean, zein fantasia-bidetan ez ote zatekeen galdu gure zientzia?\n2009(e)ko ekainaren 5a\nJainko batek ezer ezertara kondenatu bazuen, Lurra kondenatu zuen gizakiaren sehaska izatera.


Komunikazioa archivos - Page 3 of 17 - EGK Komunikazioa archivos - Page 3 of 17 - EGK\nNola ikusten duzu gazteon egungo irudia?\nKrisi ekonomikoak eztanda egin zuenean gazteon egoera errotik aldatu zen. Baita irudia ere. Orduan hasi ziren nini bezalako kontzeptuak hedabideetan eta, ondorioz, gizartean ere. Hainbat estereotipo saldu dira eta askotan baikorrak diruditen mezuetan alderdi ezkorra ere badago. Horixe ondorioztatu genuen… ...\nAskotan hitz egiten da gazteon parte-hartzeari buruz. Eta hori, hotzean, ona da. Hori bai, oso garrantzitsua da nola, noiz eta zertarako lantzen den gaia. Euskadiko Gazteriaren Kontseiluan (EGK) beti aldarrikatzen dugu gazteon ahotsa entzun behar dela. Are gehiago politika publikoen… ...\n#EtxebizHitza Twitter lehiaketa\nEuskadiko gazteak, batez beste, 30 urterekin emantzipatzen dira. Horixe da egungo datua. Gogorra baina egia. Etxebizitza-merkatua hainbatetan da mintzagai eta ez beti datu baikorrengatik. Euskadiko Gazteriaren Kontseiluan (EGK) aukera probestu nahi dugu zure iritzia jakiteko. Horregatik, #EtxebizHitza Twitter lehiaketa antolatu… ...\nZoritxarrez, Euskal Herria gris kolorekoa izan da urte luzez. Gris kolorea gatazka politikoan eta sufrimenduan oinarrituta. Gatazkaren ondorioak inguruan izan ditugu behin eta berriz, euskal gizartearen parte bihurtu ziren eta horrek eten bat zabaldu zuen gure artean. Baina, eragile asko… ...


«Ez dakigu zenbat zendu diren, baina asko izan dira» | Gizartea | Berria\n«Ez dakigu zenbat zendu diren, baina asko izan dira»\nBlanca Mardones. Barakaldoko Miranda zentroan egoera bereziki larria marraztu du beharginak. Haren ustez, osasun krisiak frogatu du langileen kexak arrazoizkoak zirela.\n«Hondamena izan da, eta oraindik ere hondamena da». Blanca Mardonesen ustez, zahar etxeetako langileen urteetako salaketak agerian jarri ditu COVID-19aren krisiak: «Eredua aldatu egin behar da». Lanean egiaztatu ahal izan du azken bi hilabeteetan, Miranda fundazioaren Barakaldoko (Bizkaia) egoitzan: «Estres handia izan dugu, galduta ibili gara... Dauzkagun ratioak dauzkagu; beraz, egoiliarrak bakartuta eta langileak gaixotuta, oso zerbitzu prekarioa eman dugu. Eta adinekoak zaindu egin behar ditugu, altxorra dira».\nNormaltasunera itzultzen saiatzen ari dira egunotan, baina egoera «oso larria» izan dute egoitzan: kutsatzeak izan dira egoiliarren zein langileen artean, baita hildakoak ere: «Ez dakigu zenbat zendu diren, baina asko izan dira». Kezkaz aitortu du zentrootan bizi diren adinekoei ezin izan dietela arreta egokirik eman: «Urteak daramatzagu ratioen inguruan kexaka, eta orain demostratu da ez dagoela langile nahikorik. Egoiliarrak bakartuta egon dira, eta hasieran agindu zitzaien senideekin bideo deiak egingo dituztela, baina ezin izan dugu, ez zegoelako pertsonalik. Gaixorik edo berrogeialdian egon diren lankide guztiak ere ez dituzte ordezkatu».\nSegurtasun neurri egokirik gabe jardun direla ere berretsi du: «Auzitegian salaketa aurkeztu genuen arte ez zizkiguten babes ekipamenduak bidali». ELAko ordezkaria da Mardones, eta aitortu du «ezintasun handiz» bizi izan dituztela halako egoerak: «Langileentzako segurtasun neurriak eskatu genituen, birusa sar genezakeelako, eta erantzun ziguten alarmistak ginela, ez ziguten kasurik egin, bilerak ukatu zizkiguten...».\nPribatua da Mirandako zahar etxea, baina Bizkaiko Aldundiarekin itundutako oheak dauzka. Egoitza handia da: 220 pertsonarentzako tokia du. «Barakaldoko erdigunean dago, eta instalazio oso onak ditu: eraikin handia, lorategiak... Baina kalitatea asko okertu da, ez du zerikusirik lehengoarekin». Gogora ekarri du fundazioa irabazi asmorik gabeko entitatea dela, «behartsuei arreta emateko» sortua: «2010ean erabateko biratzea gertatu zen kudeaketan, eta hamar urteotan prezioak bikoiztu egin dira: lehen, hilean 1.550 euro balio zuen lehen logela partekatu batek, eta orain 3.290 euro ordaindu behar da, edo 3.600 euro, logela banakakoa bada».\nBiratze horretan, kalte nabarmena izan du zerbitzuak. Adibide kezkagarriak jarri ditu Mardonesek: «2017an hamabi egoiliarrek alde egin zuten, arreta ez zelako ona. Eta aurten, COVID-19aren krisia hasi zenean, adineko bat kaleratzekotan zeuden: ezin du tokia ordaindu, baliabideak agortu zaizkio, pentsioarekin ez du aski, eta bota egin behar zuten; ez dakigu zer gertatuko den harekin orain». Erantsi du, halere, Barakaldoko zentro horren bilakaerak ispilu gisa balio duela: «Egoera antzekoa da egoitza gehienetan: pribatizatu egin dira, gutxi batzuek irabaziak atera ditzaten, baina kalitatearen kaltetan. Tristea da adinekoen bizitzekin negozioa egitea, baina haien zaintza ez da inoiz lehentasuna izan klase politikoarentzat».


Mankala arabiar hitza da eta “mugitzeko” edo “mugimendua” esan nahi du. Afrika mendebaldean du jatorria, baina egun, munduko txoko desberdinetan ere jolasten da. Joko hau izen desberdinez ezagutzen da munduan zehar: oware, owari, oyo, awari, warri, awale, bao, giuthi, lelel, omwenso, tei, songo, kalaha… Tokiaren arabera gainera, joko honen modalitate ezberdinak aurki ditzakegu!\nDeskargatu tableroa eta hartu 48 hazi, dilista edo ale txiki. Bi pertsona behar dira jolasteko.\nARAUAK: 2 jokalari izango gara, bata bestearen aurrean eserita eta taula bien erdian. Hasteko, zulotxo bakoitzean 4 hazi jarriko ditugu.\n1. jokalariak bere etxeko zulotxo bat aukeratu eta bertan dauden haziak hartuko ditu (1, 2, 3 edo denak, jokalari bakoitzak aukeratuko du zenbat hazi hartu).\n2. Erlojuen orratzen kontrako norabidean mugituko ditu haziak, banan-banan.\n3. Azken hazia, kontrako jokalariaren zulotxo batean gelditzen baldin bada, eta zulo horretan 2 edo 3 hazi baldin badaude, jokalariak bertako hazi guztiak hartu ahal izango ditu eta bere biltegian gorde. Ezer ez baldin badago, jokoak aurrera jarraitzen du.\n4. Txanda hurrengo jokalariari pasako zaio.\n5. Jokalari batek bere etxeko zulotxoetan hazirik ez duenean jolasa amaituko da.\n6. Biltegian hazi gehien dituenak irabazten du jolasa.


Jarduera arloak >> Zuzenbide Estatuaren defentsa >> Presoak eta atxilotuak >> Zigorra betetzea\nBaztertuta printzipioz biziarteko kartzela-zigorra eta zigorrak oso-osorik betetzea, Bakearen aldeko Koordinakundeak ordenamendu juridikoan jasotzen ziren lege prozedurak beteko zituen birgizarteratzearen aldeko apustua egin zuen zirt edo zart. Erabil zitezkeen tresnen artean, garrantzitsuena presondegiko graduak ziren, lehen gradutik hirugarrenera (erdi-askatasunezko erregimena) edo laugarrenera edo baldintzapeko askatasunera arte.\nGaia ikertzean, BAK-Gesto por la Pazek eremu polemiko batzuk antzeman zituen gradu-progresioan, gehienetan botere exekutiboa gailentzen zelarik presondegiko zaintza-teknikoen irizpenen gainetik:\na)\tPresondegian elkarbizitza arriskuan dagoenean baizik ezarri beharko ez litzatekeen lehen graduaren gehiegizko erabilera, ETAko presoei ezarrita.\nb)\tBaldintzapeko askatasuna ezartzeko baldintzak. ETAko presoen alde egiten zuten taldeen arabera, preso guztiei automatikoki eman behar zitzaien kondenaren hiru laurdenak betetzen zituztenean. Egia esan, legeriak beste baldintza gehigarri batzuk ezartzen zituen, esate baterako, dagoeneko hirugarren graduan egotea eta tratamendu-batzordearen aldeko txostena.\nc)\tGaixotasun sendaezinak zituzten presoen kasua (Kode Penala, 92. artikulua). Suposizio honen inguruan, diskrezio-maila handia ezartzen zen. Askotan, gaixoa fase terminalera iristeraino itxaroten zen baldintzapeko askatasuna emateko. Arrazoi humanitarioengatik irizpide medikuak zorroztasunez ezar zitezela eskatu genuen Gestotik.\nBAK-Gesto por la Pazek ohiz kanpoko barkamen-neurriei (erabateko indultua, partziala, ordezko desterrua…) buruz ere egin zuen hausnarketa. Birgizarteratzera zeramaten gainerako neurrietarako erabilitako irizpide berdinei eustea proposatu zuen. Eta irmotasunez kritikatu zuen kasu batzuetan (esate baterako, GALengatik kondenatutakoen indultuak), barkamen-neurriarekin batera, omenaldiak egin izana ‘biktimarioei’, kaltegarriak zirelako biktimen memoriarako eta indarkeriari zilegitasuna nahitaez kentzearen aurkakoak.\n2006tik aurrera, “Parot doktrina” ezarri zen; horrela, presondegiko onurengatik zigorrak murriztea kasu bakoitzari banan-banan ezartzen zitzaion eta ez legez presondegian egin zitekeen gehienezko egonaldiari (30 urte). Giza Eskubideetarako Estrasburgoko Europar Auzitegiak babestu zuen legeria hau 2012an. Dena dela, etorkizunean aldatu ahal izango bada ere, BAK-Gesto por la Pazentzat hauxe zen kezkagarria: kondenak ez zuela inolako bilakaera positiborik beste gizaki baten hilketa bezalako delitu larriak egin zituzten pertsonengan.\n1996, ekainaren 11\nBAK-Gesto por la Pazek poza adierazi zuen Kartzela-araudiko gaixotasun larri eta sendaezinengatik kartzelatik ateratzeari buruzko 60. Artikulua bete zelako Axun Sierraren kasuan.\n19960611 NP Art 60\n1996, uztailaren 4a\nBAK-Gesto por la Pazek Inaxio Mendiburu Iturain presoari 60. Artikulua ezartzea eskatu zuen.\n19960704 NP Art 60\n1996, irailaren 25a\nBAK-Gesto por la Pazek Francisco Franco Argibay presoari 60. Artikulua ezartzea eskatu zuen.\n19960925 NP Art 60\n1996, urriaren 19a\nBAK-Gesto por la Pazek Xabier Alkain Ipiñazar presoari 92. Artikulua (lehen 60.a) ezartzea eskatu zuen.\n19961019 NP Art 92\n1997, maiatzaren 16a\nBAK-Gesto por la Pazek Francisco Javier Etxeberria presoari 92. Artikulua ezartzea eskatu zuen.\n19970516 NP Art 92\n1998, maiatzaren 21a\nBAK-Gesto por la Pazek Jon Idigorasi 92. Artikulua ezartzea eskatu zuen.\n19980521 NP Jon Idigoras\nKondena betetzeari buruzko gogoeta .\n1998 Reflexion Cumplimiento Pena\n2002, uztailaren 12 eta 16a\nBakearen aldeko Koordinakundeak Iñigo Azkue eta Bautista Barandalla presoei 92. Artikulua ezartzea eskatu zuen jendaurrean.\n20020712 NP Art. 92\n20020716 NP Art. 92\n2002, azaroaren 12a\nBAK-Gesto por la Pazek Bautista Barandallari 92. Artikulua ezartzea eskatu zuen.\n20021112 NP Art. 92\n2003, otsailaren 7a\nBAK-Gesto por la Pazek Bautista Barandallari 92. Artikulua ezartzea eskatu zuen. Hilabete beranduago, kartzelatik ateratzea ukatu ziotelako kontra agertu zen.\n20030207 NP Art 92 Barandalla\n20030307 NP Art. 92 Barandalla\n2003, ekainaren 12a\nBAK-Gesto por la Pazek jendaurrean eskatu zuen Joseba Goikoetxea presoari 92. Artikulua ezartzea.\n20030612 NP Art 92 Joseba Goikoetxea\n2004, urtarrilaren 28a\nBAK-Gesto por la Pazek Mikel Azkarate Ramos kartzelatik ateratzea eskatu zuen, Kode Penaleko 92. Artikulua ezarriz.\n20040128 NP ManuAzkarate\n2007, otsailaren 8a\nDe Juana Chaos kartzelatik atera zitekeela eta sortu zen polemikaren inguruan, BAK-Gesto por la Pazek hainbat prentsa-ohar 2a eta artikulu bidali zuen komunikabideetara: ‘No compensar lo irreparable’, e.a.\n2007, martxoaren 2a\nBAK-Gesto por la Pazek bere ikuspuntua eskaini zion jendeari De Juanaren gose grebaren eta bera kartzelatik ez ateratzearen inguruan sortu zen polemikagatik.\n20070302 NP De Juana


Museoak sustatzeko eta museo-jarduerak garatzeko diru-laguntzak - Eusko Jaurlaritza - Euskadi.eus\nMuseoen arloan 2012. urtean burutuko diren jarduera zehatzetarako diru-laguntzak emateko baldintzak ezarri eta arautzea.\nDiru-laguntza jaso dezaketen arlo eta jarduerak:\nErakusketak eta argitalpenak: erakusketa iraunkorra berritzea, aldi baterako erakusketak eta hainbat euskarritako argitalpenak.\nHeziketa eta kulturgintza: programa eta material didaktikoak garatzea, jardunaldi eta hitzaldiak, web-orriak sortzea eta garatzea.\nDokumentazioa: museoko edo bildumako funtsak inbentariatzeko eta katalogatzeko, eta digitalizatzeko lanak EMSIME sistemaren bidez.\nAzterlanak: ikerketa-lanak, zerbitzu-karta lantzea, plan zuzentzailea, kalitate-plana, merkatu-azterketak, bezeroen azterketak.\nAGINDUA, 2012ko ekainaren 26koa (EHAA Zk. 136/2012)\nAGINDUA, 2012ko ekainaren 26koa, Kulturako sailburuarena, museoak sustatzeko eta kultur ondarearekin eta zabalkundearekin zerikusia duten museo-jarduerak garatzeko 2012ko dirulaguntzak emateko modua arautzen duena.\nEuskal Autonomia Erkidegoko lurraldean kokatuta dauden museo edo bildumetako titular diren pertsona fisiko edo juridikoak, publiko zein pribatuak; Aginduan araututako diru-laguntzak eskatzeko epea amaitu baino lehen, Euskadiko Museo eta Bildumen Erregistroan izena emanda egon behar dute edo horretarako eskaera eginda izan.\n"Eskabidea" izapideak hasten du prozedura, eta horretarako, pertsona eta entitate interesdunak eskabideko dokumentazioa aurkeztu behar da, inprimakien batera.\nEskabidearen inprimakiarekin batera honako dokumentu hau aurkeztu behar da:\n"Museo jarduerak egiteko diru-laguntzak" inprimakia (Eskaera)\n"Museo jarduerak egiteko diru-laguntzak" inprimakia\nOndoren zehazten den formularioak jaitsi, bete eta gorde egin behar duzu eskabide elektronikoa egin aurretik, gero eskabideari erantsi beharko diozu eta\nJustifikazioa - entitate publikoak (Laguntza emateko dokumentua)\nEntitate publikoek aurkeztu beharreko ziurtagiria\nJustifikazioa - partikularrak eta entitate juridiko pribatuak (Laguntza emateko dokumentua)\nPartikularrek eta entitate juridiko pribatuek aurkeztu beharreko memoria\n"Nire kudeaketak"-en bidez aurkeztu beharreko dokumentazioa:\nJustifikazioa - entitate publikoak\nJustifikazioa - partikularrak eta entitate juridiko pribatuak\nSei hilabeteko epean, agindu hau indarrean jartzen denetik aurrera kontatuta.\nEgitura atal ebazlea: Kultura Ondarearen Zuzendaritza.


Filmazpit :: PROZESUAN & ESKOLA IBILTARIA\nPROZESUAN & ESKOLA IBILTARIA\nSerbiera, albaniera, ingelesa & arabiera, kurduera, greziera, ingelesa, gaztelania\n1998ko otsailaren eta 1999ko ekainaren artean, Kosovoko gerra izan zen: gatazkaren ondorioz, 13.000 lagun hil edo desagertu ziren, gehien bat zibilak. 17 urte beranduago, auzitegi berezi bat jarri da martxan, Kosovoko Askapenerako Armadako goi-agintariek ustez egindako krimenak ikertzeko. Ikertuen artean, Kosovoko egungo presidentea dago, Hashim Thaçi. Dokumentalak erakusten du nola aurre egiten dion Kosovoko gizarteak bere iraganaren alde ilunena gogora ekartzeari. Alde bietako biktimak, politikariak, fiskalak, gerra beteranoak, auzitegiko medikuak, GKEetako kideak eta artistak; guztiek hausnartuko dute atzera begiratzeko moduaren inguruan, etorkizun baketsua lortzea xede izanik.\nFatima, Hassen, Delsher, Deliar, Sahad, Mohamad Nour, Yusef, Roshin, Riham, Lin... Izen berezi horiek aurpegia, begirada eta grina jartzen diete indarrez lekuz aldatu edo mugak zeharkatu behar izan dituzten ia 50 milioi neska-mutilei, UNICEFen datuen arabera. Jasaten dituzten sufrimendu guztiez gain, haurrok eskola-ziklotik at gelditzen dira: nekez idazten dute, ezin dute irakurri eta oinarrizko eskola-ohiturak galdu dituzte. Dokumental honek ekintza artistikoa proposatzen die Ghersoko kanpalekuko (Tesalonikako iparraldea, Grezia) haur siriarrei: animaziozko laburmetraia egitea. Honen bitartez, izan nahi luketen eta ez duten eskolari buruzko kezkak eta nahiak adieraziko dituzte.